title: Σύσταση (ΕΕ) 2017/1804 της Επιτροπής, της 3ης Οκτωβρίου 2017, για την εφαρμογή των διατάξεων του κώδικα συνόρων του Σένγκεν σχετικά με την προσωρινή επαναφορά των ελέγχων στα εσωτερικά σύνορα εντός του χώρου Σένγκεν

text:
               7.10.2017

               EL

               Επίσημη Εφημερίδα της Ευρωπαϊκής Ένωσης

               L 259/25

         ΣΫΣΤΑΣΗ (ΕΕ) 2017/1804 ΤΗΣ ΕΠΙΤΡΟΠΉΣ
   της 3ης Οκτωβρίου 2017
   για την εφαρμογή των διατάξεων του κώδικα συνόρων του Σένγκεν σχετικά με την προσωρινή επαναφορά των ελέγχων στα εσωτερικά σύνορα εντός του χώρου Σένγκεν
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 292,
   Εκτιμώντας τα ακόλουθα:

               (1)

               Σε έναν χώρο χωρίς ελέγχους στα εσωτερικά σύνορα η προσωρινή επαναφορά των ελέγχων στα εσωτερικά σύνορα μπορεί να αποφασιστεί μόνο σε εξαιρετικές περιπτώσεις, ως απάντηση σε καταστάσεις που επηρεάζουν σοβαρά τη δημόσια πολιτική ή την εσωτερική ασφάλεια του χώρου αυτού ή μερών του, ή ενός ή περισσότερων κρατών μελών. Λαμβανομένων υπόψη των επιπτώσεων που ενδέχεται να έχει για όλα τα πρόσωπα και τα εμπορεύματα που έχουν το δικαίωμα να κυκλοφορούν ελεύθερα εντός του χώρου χωρίς ελέγχους στα εσωτερικά σύνορα, η επαναφορά των ελέγχων μπορεί να αποτελεί μέτρο έσχατης μόνον ανάγκης και υπόκειται σε αυστηρούς όρους ως προς την έκταση και τη διάρκεια κάθε προσωρινής επαναφοράς.

               (2)

               Οι ισχύουσες διατάξεις του κώδικα συνόρων του Σένγκεν προβλέπουν τη δυνατότητα ταχείας προσωρινής επαναφοράς των ελέγχων στα εσωτερικά σύνορα, για περίοδο 2 μηνών κατ' ανώτατο όριο, όταν σοβαρή απειλή για τη δημόσια τάξη ή την εσωτερική ασφάλεια επιβάλλει την ανάληψη άμεσης δράσης σε ένα κράτος μέλος (άρθρο 28). Ο κώδικας προβλέπει επίσης την επαναφορά των συνοριακών ελέγχων για σοβαρές απειλές για τη δημόσια τάξη ή την εσωτερική ασφάλεια σε περίπτωση προβλέψιμων γεγονότων, για περίοδο 6 μηνών κατ' ανώτατο όριο (άρθρο 25). Η συνδυασμένη εφαρμογή των άρθρων 28 και 25 του κώδικα συνόρων του Σένγκεν επιτρέπει τη διατήρηση του ελέγχου των συνόρων για συνολική περίοδο έως οκτώ μηνών. Επιπλέον, μια νέα απειλή για τη δημόσια τάξη ή την εσωτερική ασφάλεια ενεργοποιεί νέα εφαρμογή των κανόνων (και, ως εκ τούτου, νέο υπολογισμό της διάρκειας της περιόδου ελέγχων).

               (3)

               Το άρθρο 29 του κώδικα συνόρων του Σένγκεν προβλέπει ειδική διαδικασία που επιτρέπει την επαναφορά των ελέγχων στα εσωτερικά σύνορα για περίοδο έως 2 ετών όταν η συνολική λειτουργία του χώρου χωρίς ελέγχους στα εσωτερικά σύνορα τίθεται σε κίνδυνο ως αποτέλεσμα συνεχιζόμενων σοβαρών αδυναμιών που σχετίζονται με τον έλεγχο των εξωτερικών συνόρων οι οποίες εντοπίστηκαν κατά την αξιολόγηση Σένγκεν. Με την έκδοση του κανονισμού (ΕΕ) 2016/1624 του Ευρωπαϊκού Κοινοβουλίου και του Συμβουλίου (1), η διαδικασία αυτή μπορεί επίσης να χρησιμοποιηθεί σε περίπτωση που ένα κράτος μέλος δεν λαμβάνει τα αναγκαία μέτρα σε συνέχεια της αξιολόγησης τρωτότητας ή δεν συνεργάζεται με τον εν λόγω οργανισμό, εφόσον η κατάσταση στα εξωτερικά σύνορα απαιτεί επείγουσα δράση.

               (4)

               Αν και στη μεγάλη πλειονότητα των περιπτώσεων οι προθεσμίες που ισχύουν επί του παρόντος έχουν αποδειχθεί επαρκείς, τα τελευταία χρόνια έδειξαν ότι ορισμένες σοβαρές απειλές για τη δημόσια τάξη ή την εσωτερική ασφάλεια, όπως τρομοκρατικές απειλές ή σημαντικές ανεξέλεγκτες δευτερογενείς μετακινήσεις στο εσωτερικό της Ένωσης, ενδέχεται να εξακολουθούν να υφίστανται για μεγάλο διάστημα μετά τις εν λόγω περιόδους.

               (5)

               Η Επιτροπή ενέκρινε πρόταση τροποποίησης των σχετικών διατάξεων του κώδικα συνόρων του Σένγκεν για την αντιμετώπιση αυτών των συνεχών απειλών στο μέλλον. Η πρόταση τροποποιεί τα χρονικά όρια όπως ορίζονται στο άρθρο 25 του κώδικα συνόρων του Σένγκεν σε περίπτωση προβλέψιμων γεγονότων και, ως εκ τούτου, αναγνωρίζει ότι η παράταση της επαναφοράς των συνοριακών ελέγχων στα εσωτερικά σύνορα πέρα από τις ισχύουσες προθεσμίες μπορεί να δικαιολογείται για μέγιστη περίοδο δύο ετών. Επιπλέον, η πρόταση προβλέπει και τη δυνατότητα να παραταθούν περαιτέρω οι συνοριακοί έλεγχοι στα εσωτερικά σύνορα όπου η συγκεκριμένη απειλή για την εσωτερική ασφάλεια ή τη δημόσια τάξη εξακολουθεί να υφίσταται ακόμη και μετά τη λήξη της εν λόγω περιόδου.

               (6)

               Οι νέες αυτές προθεσμίες συνοδεύονται από πρόσθετες διαδικαστικές απαιτήσεις που οφείλουν να πληρούν τα κράτη μέλη πριν από την επαναφορά των ελέγχων στα εσωτερικά σύνορα ή την παράταση αυτής. Ειδικότερα, τα κράτη μέλη πρέπει να υποστηρίζουν τις κοινοποιήσεις τους με ανάλυση κινδύνου στην οποία θα αποδεικνύεται ότι η σχεδιαζόμενη επαναφορά των ελέγχων στα εσωτερικά σύνορα ή η παράταση αυτής αποτελεί μέτρο έσχατης ανάγκης, και θα εξηγείται με ποιον τρόπο ο έλεγχος στα εσωτερικά σύνορα θα βοηθήσει στην αντιμετώπιση της απειλής που εντοπίστηκε. Επιπλέον, η Επιτροπή υποχρεούται πλέον να εκδίδει γνωμοδότηση όταν ο έλεγχος στα εσωτερικά σύνορα υπερβαίνει τους έξι μήνες. Οι διατάξεις σχετικά με τη «διαδικασία διαβούλευσης» ύστερα από τη γνωμοδότηση της Επιτροπής τροποποιούνται επίσης, ώστε να αντικατοπτρίζεται ο νέος ρόλος της Ευρωπαϊκής Συνοριοφυλακής και Ακτοφυλακής και της Ευρωπόλ και να διασφαλίζεται ότι τα αποτελέσματα αυτής της διαβούλευσης, ιδίως όσον αφορά τη συμμετοχή των γειτονικών κρατών μελών, λαμβάνονται δεόντως υπόψη. Όλες αυτές οι αλλαγές έχουν ως στόχο να διασφαλιστεί ότι η επαναφορά των ελέγχων στα εσωτερικά σύνορα χρησιμοποιείται μόνον όταν και για όσο χρονικό διάστημα είναι απαραίτητο και δικαιολογημένο.

               (7)

               Οι προτεινόμενες αλλαγές του κώδικα συνόρων του Σένγκεν βασίζονται στις ισχύουσες διατάξεις. Εν αναμονή της έγκρισης της τροποποίησης του κώδικα συνόρων του Σένγκεν, όπως περιγράφεται ανωτέρω, όλα τα κράτη μέλη που προτίθενται να επαναφέρουν προσωρινά τους ελέγχους στα εσωτερικά σύνορα είναι σημαντικό να εφαρμόσουν πλήρως τις απαιτήσεις των ισχυουσών διατάξεων του κώδικα συνόρων του Σένγκεν, ο οποίος ήδη απαιτεί από τα κράτη μέλη που προτίθενται να προσφύγουν στο μέτρο αυτό να εξετάζουν πρώτα εναλλακτικά ως προς τους συνοριακούς ελέγχους μέτρα και να συνεργάζονται με τα γειτονικά κράτη μέλη.

               (8)

               Σύμφωνα με το άρθρο 26 του κώδικα συνόρων του Σένγκεν, πριν από τη λήψη απόφασης για την επαναφορά ή την παράταση των προσωρινών συνοριακών ελέγχων στα εσωτερικά σύνορα το κράτος μέλος πρέπει να αξιολογεί τον βαθμό στον οποίο το μέτρο αυτό είναι πιθανόν να αντιμετωπίσει αποτελεσματικά την απειλή για τη δημόσια τάξη ή την εσωτερική ασφάλεια, αλλά και την αναλογικότητα του μέτρου σε σχέση με την απειλή αυτή, λαμβάνοντας υπόψη, μεταξύ άλλων, τις πιθανές επιπτώσεις ενός τέτοιου μέτρου στην ελεύθερη κυκλοφορία των προσώπων εντός του χώρου χωρίς ελέγχους στα εσωτερικά σύνορα. Ως εκ τούτου, οι στοχευμένοι έλεγχοι, με βάση ανάλυση κινδύνου και πληροφορίες ασφαλείας που επικαιροποιούνται συνεχώς, θα συμβάλουν στη μεγιστοποίηση του οφέλους από τους ελέγχους και θα περιορίσουν τις αρνητικές επιπτώσεις τους στην ελεύθερη κυκλοφορία.

               (9)

               Τα κράτη μέλη που επηρεάζονται από την επαναφορά των ελέγχων σε τμήματα των συνόρων θα πρέπει να καλούνται ανά τακτά χρονικά διαστήματα να εκφράσουν τις απόψεις τους σχετικά με την αναγκαιότητά τους, με σκοπό την οργάνωση της αμοιβαίας συνεργασίας μεταξύ όλων των εμπλεκόμενων κρατών μελών και την εξέταση, σε τακτική βάση, της αναλογικότητας των μέτρων ως προς τα γεγονότα που οδήγησαν στην επαναφορά των ελέγχων στα σύνορα και ως προς την απειλή για τη δημόσια τάξη ή την εσωτερική ασφάλεια. Το κράτος μέλος που έχει αποφασίσει να επαναφέρει τέτοιους ελέγχους θα πρέπει να λαμβάνει υπόψη τις εν λόγω απόψεις κατά την εξέταση και την επανεξέταση της αναγκαιότητας τέτοιων ελέγχων, με στόχο τη σταδιακή προσαρμογή τους στις περιστάσεις.

               (10)

               Σύμφωνα με το άρθρο 27 παράγραφος 1 στοιχείο ε) του κώδικα συνόρων του Σένγκεν, το κράτος μέλος που σχεδιάζει να επαναφέρει τους ελέγχους στα εσωτερικά σύνορα ή να παρατείνει την επαναφορά τους θα πρέπει να παρέχει, μεταξύ άλλων, πληροφορίες σχετικά με τα μέτρα που πρέπει να ληφθούν από τα άλλα κράτη μέλη στο πλαίσιο των προγραμματισμένων συνοριακών ελέγχων. Επιπλέον, σύμφωνα με το άρθρο 27 παράγραφος 5 του κώδικα συνόρων του Σένγκεν, μπορούν να πραγματοποιούνται κοινές συνεδριάσεις μεταξύ του κράτους μέλους που σχεδιάζει την επαναφορά των ελέγχων των εσωτερικών συνόρων, των υπόλοιπων κρατών μελών, ιδίως εκείνων που επηρεάζονται άμεσα από τη λήψη τέτοιων μέτρων, και της Επιτροπής με σκοπό να οργανωθεί, όπου ενδείκνυται, η αμοιβαία συνεργασία μεταξύ των κρατών μελών. Οι επαφές με τα γειτονικά κράτη μέλη θα πρέπει να αξιοποιούνται για τον περιορισμό των επιπτώσεων στην ελεύθερη κυκλοφορία.

               (11)

               Δεδομένου ότι η προσωρινή επαναφορά των ελέγχων στα εσωτερικά σύνορα μπορεί να χρησιμοποιηθεί μόνο σε εξαιρετικές περιπτώσεις και ως μέτρο έσχατης ανάγκης, τα κράτη μέλη θα πρέπει πρώτα να εξετάσουν αν δεν μπορούν να χρησιμοποιηθούν άλλα μέτρα, εναλλακτικά ως προς τον έλεγχο των συνόρων, για την αποτελεσματική αντιμετώπιση της απειλής, και να αποφασίσουν την επαναφορά των ελέγχων στα εσωτερικά σύνορα μόνον ως μέτρο έσχατης ανάγκης όταν τα εν λόγω λιγότερο περιοριστικά για τη διασυνοριακή κυκλοφορία μέτρα δεν μπορούν να αντιμετωπίσουν επαρκώς τις απειλές που εντοπίζονται. Τα εμπλεκόμενα κράτη μέλη οφείλουν να ενημερώνουν για το αποτέλεσμα αυτής της εξέτασης και για τους λόγους επιλογής των συνοριακών ελέγχων στην κοινοποίησή τους κατά το άρθρο 27 παράγραφος 1 του κώδικα συνόρων του Σένγκεν.

               (12)

               Στο πλαίσιο αυτό, τα κράτη μέλη θα πρέπει να καταβάλουν όλες τις απαιτούμενες προσπάθειες για την περαιτέρω και πλήρη εφαρμογή της σύστασης της Επιτροπής της 12ης Μαΐου 2017 [C(2017) 3349 final] σχετικά με τους αναλογικούς αστυνομικούς ελέγχους και την αστυνομική συνεργασία στον χώρο Σένγκεν.

               (13)

               Η παρούσα σύσταση θα πρέπει να εφαρμοστεί με πλήρη σεβασμό των θεμελιωδών δικαιωμάτων.

               (14)

               Η παρούσα σύσταση θα πρέπει να απευθύνεται σε όλα τα κράτη Σένγκεν που δεσμεύονται από τις διατάξεις του τίτλου III του κανονισμού (ΕΕ) 2016/399 του Ευρωπαϊκού Κοινοβουλίου και του Συμβουλίου (2),

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:

      ΠΕΡΙΟΡΙΣΜΟΣ ΤΩΝ ΕΠΙΠΤΩΣΕΩΝ ΣΤΗΝ ΕΛΕΥΘΕΡΗ ΚΥΚΛΟΦΟΡΙΑ

   Προκειμένου να επιτευχθεί η σωστή ισορροπία μεταξύ, αφενός, της ανάγκης για την προστασία της δημόσιας τάξης ή της εσωτερικής ασφάλειας των κρατών μελών και, αφετέρου, των πλεονεκτημάτων ενός χώρου χωρίς ελέγχους στα εσωτερικά σύνορα, τα κράτη μέλη που προτίθενται να επαναφέρουν προσωρινά τους ελέγχους στα εσωτερικά σύνορα θα πρέπει να λαμβάνουν προσεκτικά υπόψη και να αξιολογούν τακτικά τις εξής παραμέτρους όταν εξετάζουν, δυνάμει του άρθρου 26 του κώδικα συνόρων του Σένγκεν, την ανάγκη και την αναλογικότητα της προσωρινής επαναφοράς των ελέγχων στα εσωτερικά σύνορα σύμφωνα με τα άρθρα 25 και 28 του κώδικα συνόρων του Σένγκεν:

               α)

               τις πιθανές επιπτώσεις την επαναφοράς αυτής στην ελεύθερη κυκλοφορία των προσώπων εντός του χώρου χωρίς ελέγχους στα εσωτερικά σύνορα·

               β)

               τον πιθανό αντίκτυπο της επαναφοράς αυτής στην εσωτερική αγορά.

         Προς τον σκοπό αυτό, τα κράτη μέλη που προτίθενται να επαναφέρουν προσωρινά τους ελέγχους στα εσωτερικά σύνορα θα πρέπει, μέσω της κοινοποίησης σύμφωνα με το άρθρο 27 παράγραφος 1 του κώδικα συνόρων του Σένγκεν, να ενημερώνουν σχετικά με το αποτέλεσμα της αξιολόγησης των επιπτώσεων που θα έχει η σχεδιαζόμενη επαναφορά των συνοριακών ελέγχων στα εσωτερικά σύνορα, ή η παράταση αυτής, στην ελεύθερη κυκλοφορία και στην εσωτερική αγορά.
   Τα κράτη μέλη που προτίθενται να επαναφέρουν προσωρινά τους ελέγχους στα εσωτερικά σύνορα θα πρέπει να απέχουν από κάθε μέτρο που δεν θα μπορούσε να δικαιολογηθεί από τις σοβαρές απειλές για τη δημόσια τάξη ή την εσωτερική ασφάλεια που έχουν εντοπιστεί. Για παράδειγμα, θα πρέπει να περιορίσουν τα τμήματα των συνόρων όπου επαναφέρονται προσωρινά οι έλεγχοι στα αυστηρώς αναγκαία για την αντιμετώπιση των απειλών που έχουν εντοπιστεί.

      ΚΟΙΝΗ ΕΥΘΥΝΗ ΚΑΙ ΣΥΝΕΡΓΑΣΙΑ

   Για την επίτευξη του στόχου του περιορισμού των επιπτώσεων στην ελεύθερη κυκλοφορία, τα κράτη μέλη που προτίθενται να επαναφέρουν προσωρινά τους ελέγχους στα εσωτερικά σύνορα θα πρέπει:

               α)

               να συμβουλεύονται αρκετά πριν από τη σχεδιαζόμενη επαναφορά τα κράτη μέλη που θίγονται από αυτήν·

               β)

               να διατηρούν στενή και συνεχή συνεργασία προκειμένου να είναι δυνατή η διαρκής επανεξέταση και προσαρμογή των ελέγχων, ώστε να αντανακλούν τις εξελισσόμενες ανάγκες και τον αντίκτυπο επιτόπου·

               γ)

               να είναι έτοιμα να βοηθήσουν το ένα το άλλο με σκοπό την αποτελεσματική διενέργεια συνοριακών ελέγχων, όταν τούτο είναι απαραίτητο και δικαιολογημένο.

      ΧΡΗΣΗ ΕΝΑΛΛΑΚΤΙΚΩΝ ΜΕΤΡΩΝ

   Προκειμένου να διασφαλιστεί ότι η προσωρινή επαναφορά των ελέγχων στα εσωτερικά σύνορα είναι μέτρο έσχατης ανάγκης, που χρησιμοποιείται μόνον όταν οι σοβαρές απειλές για τη δημόσια τάξη ή την εσωτερική ασφάλεια που έχουν εντοπιστεί δεν μπορούν να αντιμετωπιστούν επαρκώς με άλλα μέσα, τα κράτη μέλη θα πρέπει να εφαρμόζουν πλήρως τη σύσταση της Επιτροπής της 12ης Μαΐου 2017 [C(2017) 3349 final] σχετικά με τους αναλογικούς αστυνομικούς ελέγχους και την αστυνομική συνεργασία στον χώρο Σένγκεν.

      Βρυξέλλες, 3 Οκτωβρίου 2017.

            Για την Επιτροπή

         Δημήτρης ΑΒΡΑΜΟΠΟΥΛΟΣ

            Μέλος της Επιτροπής

      (1)  Κανονισμός (ΕΕ) 2016/1624 του Ευρωπαϊκού Κοινοβουλίου και του Συμβουλίου της 14ης Σεπτεμβρίου 2016 για την Ευρωπαϊκή Συνοριοφυλακή και Ακτοφυλακή και για την τροποποίηση του κανονισμού (ΕΕ) 2016/399 του Ευρωπαϊκού Κοινοβουλίου και του Συμβουλίου και την κατάργηση του κανονισμού (ΕΚ) αριθ. 863/2007 του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 2007/2004 του Συμβουλίου και της απόφασης 2005/267/ΕΚ του Συμβουλίου (ΕΕ L 251 της 16.9.2016, σ. 1).

      (2)  Κανονισμός (ΕΕ) 2016/399 του Ευρωπαϊκού Κοινοβουλίου και του Συμβουλίου της 9ης Μαρτίου 2016 περί κώδικα της Ένωσης σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν) (ΕΕ L 77 της 23.3.2016, σ. 1).


title: Σύσταση του Συμβουλίου, της 22ας Δεκεμβρίου 2009 , σχετικά με τον εμβολιασμό για την εποχική γρίπη (Κείμενο που παρουσιάζει ενδιαφέρον για τον ΕΟΧ)

text:
               29.12.2009

               EL

               Επίσημη Εφημερίδα της Ευρωπαϊκής Ένωσης

               L 348/71

      ΣΫΣΤΑΣΗ ΤΟΥ ΣΥΜΒΟΥΛΊΟΥ

   της 22ας Δεκεμβρίου 2009
   σχετικά με τον εμβολιασμό για την εποχική γρίπη
   (Κείμενο που παρουσιάζει ενδιαφέρον για τον ΕΟΧ)
   (2009/1019/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης, και ιδίως το άρθρο 168 παράγραφος 6,
   την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Η εποχική γρίπη είναι μια μολυσματική ιογενής νόσος, η οποία λαμβάνει διαστάσεις επιδημίας κατά τους χειμερινούς μήνες στην Ευρώπη. Είναι ένα από τα σημαντικότερα και συνηθέστερα μεταδοτικά νοσήματα και αποτελεί σημαντική αιτία νοσηρότητας και θνησιμότητας σε όλα τα κράτη μέλη.

               (2)

               Σε ορισμένες περιπτώσεις, οι επιπλοκές ξεπερνούν την αυτοπεριοριζόμενη λοίμωξη του αναπνευστικού και καταλήγουν σε βαρειάς μορφής πνευμονία ή σε άλλες δευτερεύουσες επιπλοκές που ενδέχεται να επιφέρουν μερικές φορές θάνατο. Οι επιπλοκές αυτές είναι συνηθέστερες στους ηλικιωμένους και στα άτομα που πάσχουν από χρόνια νοσήματα.

               (3)

               Η εποχική γρίπη μπορεί να μετριαστεί με τον εμβολιασμό, αλλά η αντιγονική σύνθεση του ιού αλλάζει συχνά και, συνεπώς, η σύνθεση του εμβολίου επανεξετάζεται τακτικά από τις ομάδες εμπειρογνωμόνων της Παγκόσμιας Οργάνωσης Υγείας (ΠΟΥ).

               (4)

               Η Παγκόσμια Συνέλευση για την Υγεία εξέδωσε το 2003 το ψήφισμα υπ’ αριθ. 56.19 για να αυξηθεί η εμβολιαστική κάλυψη όλων των ατόμων υψηλού κινδύνου για τη γρίπη, με σκοπό να επιτευχθεί κάλυψη του πληθυσμού των ηλικιωμένων κατά 50 % τουλάχιστον έως το 2006 και κατά 75 % έως το 2010.

               (5)

               Στις 26 Οκωβρίου 2005 και στις 14 Ιουνίου 2006, το Ευρωπαϊκό Κοινοβούλιο εξέδωσε ψηφίσματα με τίτλο «Στρατηγική κατά μιας πανδημίας της γρίπης» και «Σχεδιασμός ετοιμότητας και αντίδρασης σε πανδημία γρίπης στην Ευρωπαϊκή Κοινότητα» αντιστοίχως, με τα οποία καλεί τα κράτη μέλη να αυξήσουν τον εμβολιασμό για τη γρίπη σύμφωνα με τις συστάσεις της ΠΟΥ. Με τα ψηφίσματα αυτά κλήθηκαν επίσης τα κράτη μέλη να αυξήσουν την εμβολιαστική κάλυψη κατά την περίοδο μεταξύ δύο πανδημιών σύμφωνα με τις συστάσεις της ΠΟΥ.

               (6)

               Συνεπώς, θα πρέπει να γίνουν συντονισμένες ενέργειες σε επίπεδο Ευρωπαϊκής Ένωσης για τον μετριασμό των επιπτώσεων της εποχικής γρίπης με την παρότρυνση για εμβολιασμό των ομάδων κινδύνου και του νοσηλευτικού προσωπικού. Σκοπός της παρούσας σύστασης είναι να επιτευχθεί η εμβολιαστική κάλυψη του 75 % της ομάδας των ηλικιωμένων, όπως συνιστά η ΠΟΥ, όσο το δυνατόν ταχύτερα και κατά προτίμηση μέχρι τη χειμερινή περίοδο 2014-2015. Ο στόχος αυτός του 75 % θα πρέπει, εφόσον είναι δυνατόν, να επεκταθεί στην ομάδα κινδύνου των ατόμων που πάσχουν από χρόνια νοσήματα, λαμβάνοντας υπόψη τις οδηγίες που εξέδωσε το Ευρωπαϊκό Κέντρο Πρόληψης και Ελέγχου Νόσων (ECDC).

               (7)

               Τα αυξημένα ποσοστά εμβολιασμού των ομάδων κινδύνου θα συνεισφέρουν επίσης στην αύξηση των ποσοστών εμβολιασμού γενικότερα, συμπεριλαμβανομένου του νοσηλευτικού προσωπικού.

               (8)

               Για την πραγματοποίηση των αλλαγών αυτών, το πρώτο που πρέπει να γίνει είναι όλοι οι συμμετέχοντες του τομέα της υγείας, οι ομάδες κινδύνου, το νοσηλευτικό προσωπικό, οι ιατροί, τα διοικητικά στελέχη του τομέα της υγείας και οι υπεύθυνοι λήψης αποφάσεων να ενημερωθούν για το πρόβλημα της εποχικής γρίπης μέσω εκστρατειών που θα απευθύνονται στο ευρύ κοινό και τους επαγγελματίες. Το νοσηλευτικό προσωπικό θα πρέπει να συνειδητοποιήσει τον ιδιαίτερο κινδυνο που αντιμετωπίζουν οι πλέον ευάλωτοι ασθενείς του. Το νοσηλευτικό προσωπικό θα πρέπει επίσης να συνειδητοποιήσει ότι είναι υπεύθυνο να δώσει στους ασθενείς του τις κατάλληλες συμβουλές σχετικά με τον εμβολιασμό.

               (9)

               Είναι ιδίως σημαντικό να συλλεγούν σε εθνικό επίπεδο εξειδικευμένα και συγκρίσιμα στοιχεία για τα ποσοστά εμβολιασμού των ομάδων κινδύνου, ώστε να μπορεί να αξιολογηθεί η κατάσταση σε όλα τα κράτη μέλη. Μέχρι σήμερα, τα στοιχεία αυτά δεν ήταν πάντα διαθέσιμα. Βάσει των δεδομένων αυτών, η Επιτροπή και τα κράτη μέλη θα είναι σε θέση να ανταλλάξουν πληροφορίες και βέλτιστες πρακτικές με τις τρίτες χώρες μέσω των υφιστάμενων διαύλων διεθνούς συνεργασίας στον τομέα της υγείας.

               (10)

               Με τον κανονισμό (ΕΚ) αριθ. 851/2004 του Ευρωπαϊκού Κοινοβουλίου και του Συμβουλίου, της 21ης Απριλίου 2004, για την ίδρυση του Ευρωπαϊκού Κέντρου Πρόληψης και Ελέγχου Νόσων (1) το ECDC επιφορτίζεται με την αποστολή της παροχής τεχνικής και επιστημονικής εμπειρογνωσίας στην Επιτροπή και τα κράτη μέλη. Στο πλαίσιο των εργασιών του ECDC λειτουργεί ειδικό δίκτυο επιτήρησης της εποχικής γρίπης σύμφωνα με την απόφαση 2000/96/ΕΚ της Επιτροπής, της 22ας Δεκεμβρίου 1999, για τις μεταδοτικές ασθένειες που θα καλυφθούν προοδευτικά από το δίκτυο της Κοινότητας, δυνάμει της απόφασης αριθ. 2119/98/ΕΚ του Ευρωπαϊκού Κοινοβουλίου και του Συμβουλίου (2). To ECDC θα πρέπει, συνεπώς, να συνδράμει τα κράτη μέλη στην παροχή επιστημονικής εμπειρογνωμοσύνης σχετικά με τη χορήγηση των εμβολίων για την εποχική γρίπη.

               (11)

               Στα πλαίσια του εμβολιασμού για την εποχική γρίπη, ο στόχος να επιτευχθεί η εμβολιαστική κάλυψη του 75 % της ομάδας των ηλικιωμένων, όπως συνιστά η ΠΟΥ, θα διευκολυνθεί σαφώς με συντονισμένη δράση σε επίπεδο Ευρωπαϊκής Ένωσης,

         ΔΙΑΤΥΠΩΝΕΙ ΤΗΝ ΠΑΡΟΥΣΑ ΣΥΣΤΑΣΗ:

               1)

               Ενθαρρύνονται τα κράτη μέλη να θεσπίσουν και να εφαρμόσουν, αναλόγως, εθνικά, περιφερειακά ή τοπικά σχέδια δράσης, ή πολιτικές, με σκοπό τη βελτίωση της εμβολιαστικής κάλυψης για την εποχική γρίππη, με στόχο να επιτύχουν, όσο το δυνατόν νωρίτερα και κατά προτίμηση κατά το χειμώνα 2014-2015, ποσοστό εμβολιαστικής κάλυψης 75 % για τις ομάδες των ηλικιωμένων και, εφόσον είναι δυνατόν, για άλλες ομάδες κινδύνου που αναφέρονται στο σημείο 2 στοιχείο α), εάν αυτό δεν έχει ήδη επιτευχθεί. Ενθαρρύνονται επίσης τα κράτη μέλη να βελτιώσουν την εμβολιαστική κάλυψη μεταξύ του νοσηλευτικού προσωπικού.
               Το σχέδιο δράσης ή οι πολιτικές θα πρέπει να λαμβάνει υπόψη τα κενά που εντοπίζονται σε εθνικό επίπεδο, και να οργανώνει τις δραστηριότητες που αναφέρονται στο σημείο 2 στοιχεία β) και γ).

               2)

               Στο πλαίσιο των σχεδίων δράσης ή πολιτικών που αναφέρονται στο σημείο 1 τα κράτη μέλη προτρέπονται:

                           α)

                           να λάβουν υπόψη τον ορισμό των «ομάδων ηλικιωμένων» και των «ομάδων κινδύνου» που περιλαμβάνονται στις οδηγίες που εξέδωσε το ECDC·

                           β)

                           να μετρήσουν τη λήψη των εμβολίων σε όλες τις ομάδες κινδύνου και να αναλύσουν τους λόγους για τους οποίους ορισμένα άτομα δεν επιθυμούν να εμβολιαστούν·

                           γ)

                           να ενισχύουν την εκπαίδευση, την κατάρτιση και τις ανταλλαγές πληροφοριών για την εποχική γρίπη και τον εμβολιασμό με τη διοργάνωση:

                                       i)

                                       ενημερωτικών ενεργειών για το νοσηλευτικό προσωπικό·

                                       ii)

                                       ενημερωτικών εκστρατειών για τις ομάδες κινδύνου και τις οικογένειές τους όσον αφορά τους σχετικούς κινδύνους και την πρόληψη της γρίπης·

                                       iii)

                                       αποτελεσματικών ενημερωτικών ενεργειών για την άρση των εμποδίων όσον αφορά τη λήψη των εμβολίων.

               3)

               Προτρέπονται τα κράτη μέλη να υποβάλουν έκθεση στην Επιτροπή, σε εθελοντική βάση, σχετικά με την εφαρμογή της παρούσας σύστασης, συγκεκριμένα για την εμβολιαστική κάλυψη των ομάδων κινδύνου.

               4)

               Καλείται η Επιτροπή να υποβάλλει τακτικά έκθεση στο Συμβούλιο για την εφαρμογή της παρούσας σύστασης βάσει των δεδομένων που θα καταστήσουν διαθέσιμα τα κράτη μέλη.

               5)

               Καλείται η Επιτροπή να εξακολουθήσει να υποστηρίζει την έρευνα για τη γρίπη μέσω ερευνητικών προγραμμάτων-πλαισίων.

      Βρυξέλλες, 22 Δεκεμβρίου 2009.

            Για το Συμβούλιο

            Ο Πρόεδρος

         A. CARLGREN

      (1)  ΕΕ L 142 της 30.4.2004, σ. 1.

      (2)  ΕΕ L 28 της 3.2.2000, σ. 50.


Avis juridique important

|

31969H0174

Σύσταση της Επιτροπής, της 22ας Μαΐου 1969, προς τα κράτη μέλη περί των βεβαιώσεων όσον αφορά την εξάσκηση επαγγέλματος στη χώρα καταγωγής, που προβλέπονται στο άρθρο 5 παράγραφος 2 της οδηγίας 68/366/ΕΟΚ του Συμβουλίου της 15ης Οκτωβρίου 1968

Επίσημη Εφημερίδα αριθ. L 146 της 18/06/1969 σ. 0004 - 0006

/* Δεν υπάρχει επίσημη ελληνική μετάφραση του εγγράφου αυτού           διότι δεν περιλαμβανόταν στην ελληνική Ειδική Έκδοση. Δεν           περιλαμβάνονταν στην ελληνική Ειδική Έκδοση:           - Πράξεις που δεν ίσχυαν πλέον την ημερομηνία προσχώρησης της           Ελλάδας (01/01/1981)           - Πράξεις που καταργήθηκαν αυτόματα κατά την προσχώρηση (π.χ.           ορισμένες συμφωνίες μεταξύ της Κοινότητας και της Ελλάδας)           - Πράξεις δεσμευτικές μόνο για τους αποδέκτες τους, που είναι           συνεπώς αυθεντικές μόνο στη γλώσσα στην οποία συντάχθηκαν           - Μη δεσμευτικές πράξεις           - Πράξεις που δεν θεωρήθηκαν αρκετά σημαντικές ώστε να           συμπεριληφθούν           - Ορισμένες πράξεις που ακυρώθηκαν κατά τη δημιουργία της Ειδικής           Έκδοσης */           /* oknogr81 */


Avis juridique important

|

E1995C0608(02)

ΣΥΣΤΑΣΗ ΤΗΣ ΕΠΟΠΤΕΥΟΥΣΑΣ ΑΡΧΗΣ ΤΗΣ ΕΖΕΣ της 19ης Απριλίου 1995 για συντονισμένο πρόγραμμα ελέγχων κατά το 1995, που προορίζονται να διασφαλίσουν την τήρηση των ανωτάτων περιεκτικοτήτων για τα κατάλοιπα φυτοφαρμάκων επάνω ή μέσα σε ορισμένα προϊόντα φυτικής προέλευσης, συμπεριλαμβανομένων των οπωροκηπευτικών

Επίσημη Εφημερίδα αριθ. L 125 της 08/06/1995 σ. 0028 - 0029

ΣΥΣΤΑΣΗ ΤΗΣ ΕΠΟΠΤΕΥΟΥΣΑΣ ΑΡΧΗΣ ΤΗΣ ΕΖΕΣ της 19ης Απριλίου 1995 για συντονισμένο πρόγραμμα ελέγχων κατά το 1995, που προορίζονται να διασφαλίσουν την τήρηση των ανωτάτων περιεκτικοτήτων για τα κατάλοιπα φυτοφαρμάκων επάνω ή μέσα σε ορισμένα προϊόντα φυτικής προέλευσης, συμπεριλαμβανομένων των οπωροκηπευτικών Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,Έχοντας υπόψη:τη συμφωνία για τον Ευρωπαϊκό Οικονομικό Χώρο, και ιδίως το άρθρο 109 και το πρωτόκολλο 1,τη συμφωνία περί Εποπτεύουσας Αρχής και Δικαστηρίου, και ιδίως το άρθρο 5 παράγραφος 2 στοιχείο β) και το πρωτόκολλο 1,την πράξη που αναφέρεται στο σημείο 54 του κεφαλαίου XII του παραρτήματος ΙΙ της συμφωνίας ΕΟΧ [οδηγία 90/642/ΕΟΚ του Συμβουλίου της 27ης Νοεμβρίου 1990 που αφορά τον καθορισμό των ανώτατων περιεκτικοτήτων για τα κατάλοιπα φυτοφαρμάκων επάνω ή μέσα σε ορισμένα προϊόντα φυτικής προέλευσης, συμπεριλαμβανομένων των οπωροκηπευτικών (1)], και ιδίως το άρθρο 4 παράγραφος 3, Εκτιμώντας:ότι η οδηγία 90/642/ΕΟΚ έχει τροποποιηθεί από την οδηγία 93/58/ΕΟΚ (2), η οποία καθορίζει ένα πρώτο κατάλογο των ανωτάτων περιεκτικοτήτων που εφαρμόζονται από τα κράτη ΕΖΕΣ το αργότερο την 1η Ιουλίου 1994 για τα κατάλοιπα φυτοφαρμάκων που αναγράφονται στο άρθρο 1 παράγραφος 1 της οδηγίας 90/642/ΕΟΚ 7 ότι το άρθρο 4 παράγραφος 1 της οδηγίας 90/642/ΕΟΚ προβλέπει ότι τα κράτη μέλη καταρτίζουν προγράμματα τα οποία καθορίζουν τη φύση και τη συχνότητα των ελέγχων που πρέπει να πραγματοποιούνται για να υπάρξει εγγύηση της τηρήσεως των ανωτάτων περιεκτικοτήτων για τα κατάλοιπα φυτοφαρμάκων που προβλέπονται στον κατάλογο 7 ότι εντούτοις, η διάταξη του άρθρου 4 παράγραφος 2 της οδηγίας 90/642/ΕΟΚ, σύμφωνα με την οποία τα κράτη ΕΖΕΣ πρέπει να διαβιβάζουν στην Εποπτεύουσα Αρχή της ΕΖΕΣ πριν από την 1η Αυγούστου κάθε έτους όλα τα αναγκαία στοιχεία για την εφαρμογή των οικείων προγραμμάτων ελέγχου που εκτελέστηκαν κατά τη διάρκεια του προηγουμένου έτους, αρχίζει να ισχύει μόλις την 1η Αυγούστου 1995 7ότι, επομένως, η Εποπτεύουσα Αρχή της ΕΖΕΣ δεν διαθέτει επαρκείς πληροφορίες σχετικά με τα προγράμματα ελέγχου τα οποία εκτελέστηκαν ή προβλέπονται από τα κράτη ΕΖΕΣ 7 ότι είναι ωστόσο αναγκαίο, για να υπάρξει διασφάλιση της συμμόρφωσης με τις υποχρεωτικές ανώτατες περιεκτικότητες για κατάλοιπα φυτοφαρμάκων και για να υπάρξει συμβολή στην ολοκλήρωση και λειτουργία της εσωτερικής αγοράς, να γίνουν βασικοί διακανονισμοί προκειμένου να συντονισθούν οι έλεγχοι των καταλοίπων φυτοφαρμάκων που θα πραγματοποιηθούν από τα κράτη ΕΖΕΣ κατά το 1995 7 ότι θα ήταν επίσης χρήσιμο, για την κατάρτιση των μελλοντικών συντονισμένων συστάσεων, να ενημερώνεται η Εποπτευούσα Αρχή της ΕΖΕΣ εκ των προτέρων για τα προβλεπόμενα προγράμματα των κρατών ΕΖΕΣ σχετικά με τον έλεγχο των ανωτάτων περιεκτικοτήτων των καταλοίπων φυτοφαρμάκων που προβλέπονται από την οδηγία 93/58/ΕΟΚ 7ότι οι έλεγχοι και οι δειγματοληψίες που διενεργούνται από τα κράτη ΕΖΕΣ για να υπάρξει εγγύηση της τηρήσεως των ανωτάτων περιεκτικοτήτων για τα κατάλοιπα φυτοφαρμάκων, οι οποίοι προβλέπονται στον κατάλογο που αναφέρεται στο άρθρο 1 παράγραφος 1 της οδηγίας 90/642/ΕΟΚ, πρέπει να πραγματοποιούνται σύμφωνα με τις διατάξεις της πράξης που αναφέρεται στο σημείο 20 του κεφαλαίου XII του παραρτήματος ΙΙ της συμφωνίας ΕΟΧ [οδηγία 79/700/ΕΟΚ της Επιτροπής της 24ης Ιουλίου 1979 περί καθορισμού μεθόδων δειγματοληψίας για τον επίσημο έλεγχο των καταλοίπων φυτοφαρμάκων επί και εντός των οπωροκηπευτικών (3)], της πράξης που αναφέρεται στο σημείο 37 του κεφαλαίου XII του παραρτήματος II της συμφωνίας ΕΟΧ [οδηγία 85/591/ΕΟΚ του Συμβουλίου της 20ής Δεκεμβρίου 1985 για την καθιέρωση τρόπων δειγματοληψίας και μεθόδων αναλύσεως για τον έλεγχο των τροφίμων (4)] και των πράξεων που αναφέρονται στα σημεία 50 και 54 του κεφαλαίου XII του παραρτήματος II της συμφωνίας ΕΟΧ [οδηγίες 89/397/ΕΟΚ (5) και 93/99/ΕΟΚ (6) του Συμβουλίου σχετικά με τον επίσημο έλεγχο των τροφίμων] 7ότι έχει γίνει διαβούλευση με τα κράτη ΕΖΕΣ στο πλαίσιο της επιτροπής τροφίμων ΕΖΕΣ, η οποία επικουρεί την Εποπτεύουσα Αρχή ΕΖΕΣ, στις 19 Δεκεμβρίου 1994,ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:Συνιστάται στα κράτη ΕΖΕΣ:1. να ελέγχουν κατά προτεραιότητα τα προϊόντα ενός μεγάλου μέρους των ομάδων προϊόντων που απαριθμούνται στο παράρτημα Ι της οδηγίας 90/642/ΕΟΚ 72. να λαμβάνουν κατά προτεραιότητα και τακτικά έναν ελάχιστο αριθμό δειγμάτων, που αντικατοπτρίζουν την παραγωγή, την κατανάλωση και την εισαγωγή στον ΕΟΧ κάθε προϊόντος, καθ' όλη τη διάρκεια του 1995 ή κατά τη διάρκεια της περιόδου εμπορίας του προϊόντος, καταγράφοντας σαφώς την καταγωγή και το στάδιο εμπορίας 73. να αναλύουν κατά προτεραιότητα τα κατάλοιπα όσων το δυνατόν περισσοτέρων φυτοφαρμάκων μεταξύ εκείνων που απαριθμούνται στο παράρτημα ΙΙ της οδηγίας 90/642/ΕΟΚ, λαμβάνοντας υπόψη τις εφαρμοζόμενες μεθόδους αναλύσεως 74. να εφαρμόζουν τα υποχρεωτικά ανώτατα όρια καταλοίπων (MRL) και, ενδεχομένως, να καθορίζουν τις περιεκτικότητες σε κατάλοιπα κάθε δείγματος 75. να διαβιβάζουν στην Εποπτεύουσα Αρχή της ΕΖΕΣ το ταχύτερο δυνατόν τις λεπτομέρειες των εθνικών σχεδίων ελέγχου για το 1995, οι οποίες καθορίζονται σύμφωνα με τις διατάξεις του άρθρου 4 παράγραφος 1 της οδηγίας 90/642/ΕΟΚ 76. εάν είναι δυνατόν, έως την 1η Ιουλίου 1995, αλλά οπωσδήποτε έως την 1η Αυγούστου 1995 το αργότερο, να διαβιβάσουν στην Εποπτεύουσα Αρχή της ΕΖΕΣ όλα τα στοιχεία που απαιτούνται στο άρθρο 4 παράγραφος 2 της οδηγίας 90/642/ΕΟΚ και, ειδικότερα, να ανακοινώσουν τα αποτελέσματα του ελέγχου για το έτος 1994 μέσω του υποδείγματος του εντύπου εκθέσεως 77. έως την 1η Σεπτεμβρίου 1995, να διαβιβάσουν στην Εποπτεύουσα Αρχή της ΕΖΕΣ το εθνικό πρόγραμμα ελέγχου που προτίθενται να εφαρμόσουν κατά το 1996.Βρυξέλλες, 19 Απριλίου 1995.Για την Εποπτεύουσα Αρχή της ΕΖΕΣΟ ΠρόεδροςKnut ALMESTAD(1) ΕΕ αριθ. L 350 της 14. 12. 1990, σ. 71.(2) ΕΕ αριθ. L 211 της 23. 8. 1993, σ. 6.(3) ΕΕ αριθ. L 207 της 15. 8. 1979, σ. 26.(4) ΕΕ αριθ. L 372 της 31. 12. 1985, σ. 50.(5) ΕΕ αριθ. L 186 της 30. 6. 1989, σ. 23.(6) ΕΕ αριθ. L 290 της 24. 11. 1993, σ. 14.


title: Σύσταση για Γνωμη του Συμβουλίου κατ' εφαρμογή του άρθρου 9 παράγραφος 3 του κανονισμού (ΕΚ) αριθ. 1466/97 του Συμβουλίου της 7ης Ιουλίου 1997 σχετικά με το επικαιροποιημενο πρόγραμμα σύγκλισης του Ηνωμένου Βασιλείου, για την περίοδο 2001-02 έως 2007-08

text: ---pagebreak---  ---pagebreak---  ---pagebreak---  ---pagebreak---  ---pagebreak---  ---pagebreak---  ---pagebreak---


title: Σύσταση (ΕΕ) 2016/2125 της Επιτροπής, της 30ής Νοεμβρίου 2016, σχετικά με τις κατευθυντήριες γραμμές για τα μέτρα αυτορρύθμισης που λαμβάνει η βιομηχανία σύμφωνα με την οδηγία 2009/125/ΕΚ του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ )

text:
               3.12.2016

               EL

               Επίσημη Εφημερίδα της Ευρωπαϊκής Ένωσης

               L 329/109

         ΣΫΣΤΑΣΗ (ΕΕ) 2016/2125 ΤΗΣ ΕΠΙΤΡΟΠΉΣ
   της 30ής Νοεμβρίου 2016
   σχετικά με τις κατευθυντήριες γραμμές για τα μέτρα αυτορρύθμισης που λαμβάνει η βιομηχανία σύμφωνα με την οδηγία 2009/125/ΕΚ του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 292,
   Εκτιμώντας τα ακόλουθα:

               (1)

               Στο άρθρο 15 παράγραφος 1 της οδηγίας 2009/125/ΕΚ του Ευρωπαϊκού Κοινοβουλίου και του Συμβουλίου (1) προβλέπεται ότι όταν ένα προϊόν πληροί τα κριτήρια που παρατίθενται στην παράγραφο 2, εμπίπτει σε μέτρο εφαρμογής ή μέτρο αυτορρύθμισης.

               (2)

               Στο άρθρο 15 παράγραφος 2 της οδηγίας 2009/125/ΕΚ ορίζονται τα κριτήρια για τα προϊόντα που εμπίπτουν σε μέτρο εφαρμογής ή μέτρο αυτορρύθμισης, μεταξύ άλλων το γεγονός ότι το προϊόν αντιπροσωπεύει σημαντικό όγκο πωλήσεων στην Ένωση (ενδεικτικά άνω των 200 000 μονάδων ετησίως), ότι έχει σημαντικό περιβαλλοντικό αντίκτυπο και ότι υπάρχουν σημαντικές δυνατότητες βελτίωσης του εν λόγω περιβαλλοντικού αντίκτυπου χωρίς υπερβολικό κόστος, λαμβανομένης υπόψη της έλλειψης άλλης σχετικής νομοθεσίας της Ένωσης, της ακατάλληλης αντιμετώπισης του ζητήματος από τις δυνάμεις της αγοράς και της μεγάλης ανισότητας των περιβαλλοντικών επιδόσεων μεταξύ των διαθέσιμων στην αγορά προϊόντων με ισοδύναμες λειτουργίες.

               (3)

               Στο άρθρο 17 της οδηγίας 2009/125/ΕΚ προβλέπεται ότι εθελοντικές συμφωνίες ή άλλα μέτρα αυτορρύθμισης είναι δυνατόν να προτείνονται ως εναλλακτική λύση αντί των μέτρων εφαρμογής για ομάδα προϊόντων και ότι αξιολογούνται τουλάχιστον βάσει του παραρτήματος VIII της οδηγίας.

               (4)

               Τα προϊόντα θα πρέπει να υπόκεινται σε εναλλακτικούς τρόπους δράσης, όπως οι εθελοντικές συμφωνίες αυτορρύθμισης της βιομηχανίας που προβλέπονται στο άρθρο 17 της οδηγίας 2009/125/ΕΚ, αντί σε υποχρεωτικά μέτρα εφαρμογής, όταν οι εν λόγω τρόποι δράσης είναι πιθανόν να εξασφαλίζουν την επίτευξη των στόχων πολιτικής ταχύτερα ή με χαμηλότερο κόστος απ' ό,τι τα υποχρεωτικά μέτρα εφαρμογής.

               (5)

               Η Επιτροπή εκπόνησε κατευθυντήριες γραμμές σχετικά με τα μέτρα αυτορρύθμισης που λαμβάνει η βιομηχανία για να διευκολύνεται η λήψη και η εφαρμογή των εν λόγω μέτρων και να διασφαλίζεται η συνέπεια των μέτρων αυτορρύθμισης.

               (6)

               Οι κατευθυντήριες γραμμές αφορούν ιδίως τον κατάλογο των ενδεικτικών κριτηρίων του παραρτήματος VIII της οδηγίας 2009/125/ΕΚ, τα οποία μπορούν να χρησιμοποιηθούν από την Επιτροπή για την αξιολόγηση του παραδεκτού μιας πρωτοβουλίας αυτορρύθμισης ως εναλλακτικής λύσης αντί μέτρων εφαρμογής και τα οποία σχετίζονται με τον ανοικτό χαρακτήρα της συμμετοχής, την προστιθέμενη αξία, την αντιπροσωπευτικότητα, τους ποσοτικά εκπεφρασμένους και σταδιακώς εφαρμοζόμενους στόχους, τη συμμετοχή της κοινωνίας των πολιτών, την παρακολούθηση και την υποβολή εκθέσεων, τη σχέση κόστους-ωφέλειας στη διαχείριση αυτορρυθμιζόμενης πρωτοβουλίας, τη βιωσιμότητα και τη συμβατότητα των κινήτρων.

               (7)

               Στο παράρτημα VIII της οδηγίας 2009/125/ΕΚ διευκρινίζεται ότι ο κατάλογος των κριτηρίων που περιλαμβάνονται σε αυτό δεν είναι εξαντλητικός και στο άρθρο 17 της εν λόγω οδηγίας προβλέπεται ότι τα μέτρα αυτορρύθμισης αξιολογούνται τουλάχιστον βάσει του παραρτήματος VIII. Οι κατευθυντήριες γραμμές θα πρέπει να επικεντρωθούν ιδίως στον τρόπο με τον οποίο πρέπει να γίνεται η διαχείριση της εκτέλεσης του μέτρου αυτορρύθμισης, στους φορείς που έχουν δικαίωμα συμμετοχής, στην πληροφόρηση και την παρακολούθηση, την υποβολή εκθέσεων και τη συμμόρφωση.

               (8)

               Οι κατευθυντήριες γραμμές συζητήθηκαν με τα κράτη μέλη και τα ενδιαφερόμενα μέρη στο φόρουμ διαβούλευσης που έχει συσταθεί βάσει του άρθρου 18 της οδηγίας 2009/125/ΕΚ.

               (9)

               Όπως προβλέπεται στο σημείο 6 του παραρτήματος VIII της οδηγίας 2009/125/ΕΚ, στα μέτρα αυτορρύθμισης θα πρέπει να περιλαμβάνεται καλοσχεδιασμένο σύστημα παρακολούθησης και υποβολής εκθέσεων. Η Επιτροπή, επικουρούμενη από το φόρουμ διαβούλευσης και την επιτροπή που αναφέρεται στο άρθρο 19 παράγραφος 1 της οδηγίας 2009/125/ΕΚ, θα πρέπει να παρακολουθεί την εφαρμογή των μέτρων αυτορρύθμισης και να εξετάζει το ενδεχόμενο θέσπισης υποχρεωτικών μέτρων εφαρμογής σε περίπτωση που δεν έχουν επιτευχθεί οι στόχοι των μέτρων αυτορρύθμισης,

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:

               1.

               Η βιομηχανία θα πρέπει να συμμορφωθεί με τις κατευθυντήριες γραμμές που ορίζονται στο παράρτημα. Η τήρηση αυτών των κατευθυντηρίων γραμμών θα συμβάλει στο να διασφαλιστεί ότι μέτρο αυτορρύθμισης οικολογικού σχεδιασμού θα θεωρείται από την Επιτροπή έγκυρη εναλλακτική λύση αντί μέτρου εφαρμογής.

               2.

               Η σύσταση θα πρέπει να δημοσιευτεί στην Επίσημη Εφημερίδα της Ευρωπαϊκής Ένωσης.

      Βρυξέλλες, 30 Νοεμβρίου 2016.

            Για την Επιτροπή

         Miguel ARIAS CAÑETE

            Μέλος της Επιτροπής

      (1)  Οδηγία 2009/125/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα (ΕΕ L 285 της 31.10.2009, σ. 10).

      ΠΑΡΑΡΤΗΜΑ
      1.   ΣΤΟΧΟΙ
      Ως αυτορρύθμιση νοείται η διαμόρφωση κωδίκων συμπεριφοράς ή περιορισμών λειτουργίας από επιχειρηματικούς ή βιομηχανικούς κλάδους, με ιδία πρωτοβουλία και ιδία ευθύνη για την επιβολή τους. Η αμιγής αυτορρύθμιση δεν είναι συνήθης και, σε επίπεδο Ένωσης, προϋποθέτει συνήθως τη συμμετοχή της Επιτροπής, η οποία παροτρύνει και διευκολύνει την εκπόνηση του μέτρου αυτορρύθμισης. Στο πλαίσιο της βελτίωσης της νομοθεσίας (1), η Επιτροπή εξετάζει καλά σχεδιασμένες μη κανονιστικές προσεγγίσεις ως εναλλακτικές λύσεις πολιτικής.
      Στο πλαίσιο της οδηγίας 2009/125/ΕΚ («η οδηγία»), προβλέπεται η δυνατότητα εφαρμογής εθελοντικών συμφωνιών ή άλλων μέτρων αυτορρύθμισης ως εναλλακτικής λύσης αντί της εφαρμογής εκτελεστικών κανονισμών, και δίνεται προτεραιότητα στις εν λόγω συμφωνίες ή μέτρα όταν είναι πιθανό να επιτύχουν τους στόχους πολιτικής ταχύτερα ή με χαμηλότερο κόστος απ' ό,τι οι υποχρεωτικές απαιτήσεις (2). Η οδηγία προβλέπει ενδεικτικά κριτήρια για την αξιολόγηση των μέτρων αυτορρύθμισης (3) αλλά, με βάση την πείρα από τις τρεις εθελοντικές συμφωνίες που έχουν αναγνωριστεί από την Επιτροπή μέχρι σήμερα (4), τα μέλη του φόρουμ διαβούλευσης που έχει συσταθεί δυνάμει του άρθρου 18 της οδηγίας έχουν επισημάνει την ανάγκη διατύπωσης κατευθυντήριων γραμμών σχετικά με τα εν λόγω κριτήρια, ιδίως όσον αφορά την παρακολούθηση και την υποβολή εκθέσεων.
      Οι παρούσες κατευθυντήριες γραμμές έχουν στόχο να διευκολύνουν την εκπόνηση και την εφαρμογή μέτρων αυτορρύθμισης σύμφωνα με την οδηγία. Έχουν σχεδιαστεί για να βοηθήσουν τη βιομηχανία και να διευκολύνουν τη συνεπή εφαρμογή των μέτρων αυτορρύθμισης. Λαμβάνουν υπόψη τις αρχές για καλύτερη αυτορρύθμιση και συρρύθμιση (5).
      Η τήρηση αυτών των κατευθυντήριων γραμμών θα συμβάλει στο να διασφαλιστεί ότι ένα μέτρο αυτορρύθμισης οικολογικού σχεδιασμού θα θεωρείται από την Επιτροπή έγκυρη εναλλακτική λύση αντί για μέτρο εφαρμογής. Όσον αφορά τα υφιστάμενα μέτρα αυτορρύθμισης οικολογικού σχεδιασμού, η Επιτροπή θα πρέπει να λάβει πρόταση για την αναθεώρησή τους, ώστε να εναρμονιστούν, στο μέτρο του δυνατού, με τις κατευθυντήριες γραμμές, το αργότερο έως τα τέλη του 2018.
      2.   ΑΝΑΓΝΩΡΙΣΗ ΤΩΝ ΜΕΤΡΩΝ ΑΥΤΟΡΡΥΘΜΙΣΗΣ ΟΙΚΟΛΟΓΙΚΟΥ ΣΧΕΔΙΑΣΜΟΥ
      Η Επιτροπή θα δίνει προτεραιότητα σε μέτρα αυτορρύθμισης για ομάδες προϊόντων που περιλαμβάνονται σε πρόγραμμα εργασίας για τον οικολογικό σχεδιασμό που προβλέπεται στο άρθρο 16 της οδηγίας. Η βιομηχανία θα πρέπει να αποστέλλει στην Επιτροπή κάθε πρόταση μέτρου αυτορρύθμισης για τέτοιες ομάδες προϊόντων πριν ή κατά τη διάρκεια της τεχνικής, περιβαλλοντικής και οικονομικής ανάλυσης («προπαρασκευαστική μελέτη») για την αντίστοιχη ομάδα προϊόντων.
      Η βιομηχανία μπορεί να κληθεί να τροποποιήσει την πρότασή της, ώστε να λάβει υπόψη τυχόν παρατηρήσεις που θα διατυπωθούν από την Επιτροπή και το φόρουμ διαβούλευσης.
      Σε περίπτωση που η Επιτροπή αποφασίσει να αναγνωρίσει μέτρο αυτορρύθμισης, δεν προβαίνει στη θέσπιση εκτελεστικού μέτρου οικολογικού σχεδιασμού. Αν, ωστόσο, από την παρακολούθηση του μέτρου αυτορρύθμισης ή τις παρατηρήσεις των ενδιαφερόμενων φορέων προκύψουν αδυναμίες ως προς την εφαρμογή του μέτρου αυτορρύθμισης, η Επιτροπή επανεκτιμά την κατάσταση.
      Η αναγνώριση μέτρου αυτορρύθμισης δεν εμποδίζει την Επιτροπή να θεσπίσει νομοθετικά μέτρα βάσει άλλων μέσων πολιτικής (π.χ. βάσει της οδηγίας 2010/30/ΕΕ του Ευρωπαϊκού Κοινοβουλίου και του Συμβουλίου (6), του κανονισμού (ΕΚ) αριθ. 66/2010 του Ευρωπαϊκού Κοινοβουλίου και του Συμβουλίου (7)) για τη συγκεκριμένη ομάδα προϊόντων.
      3.   ΚΑΤΕΥΘΥΝΤΗΡΙΕΣ ΓΡΑΜΜΕΣ ΓΙΑ ΤΑ ΜΕΤΡΑ ΑΥΤΟΡΡΥΘΜΙΣΗΣ ΟΙΚΟΛΟΓΙΚΟΥ ΣΧΕΔΙΑΣΜΟΥ
      Κάθε μέτρο αυτορρύθμισης οικολογικού σχεδιασμού που συμφωνείται από τη βιομηχανία θα πρέπει να περιλαμβάνει κανόνες που διέπουν την εκτέλεσή του. Για να εξασφαλιστεί η ομοιογένεια των μέτρων αυτορρύθμισης που αναγνωρίζονται σύμφωνα με την οδηγία και για να διευκολυνθεί η κατάρτιση και η εφαρμογή τους, τα μέτρα αυτορρύθμισης θα πρέπει να συμμορφώνονται με τις κατευθυντήριες γραμμές που ορίζονται κατωτέρω. Ένα μέτρο αυτορρύθμισης μπορεί να προβλέπει περαιτέρω κανόνες, επιπλέον εκείνων που καθορίζονται στις κατευθυντήριες γραμμές, και μπορεί να αναπτύσσει περαιτέρω τους κανόνες που περιλαμβάνονται στις κατευθυντήριες γραμμές.
      3.1.   Ανοικτή συμμετοχή

      Οι επιχειρήσεις που ενδιαφέρονται να θεσπίσουν μέτρο αυτορρύθμισης θα πρέπει να προβούν σε δημόσια αναγγελία σχετικά με την πρόθεσή τους αυτή πριν από την έναρξη της διαδικασίας σχεδιασμού του μέτρου. Θα πρέπει να παρέχουν σημείο επικοινωνίας, ώστε να δίνουν την ευκαιρία σε άλλες εταιρείες να συμμετάσχουν στη διαδικασία αυτή.
      Στο μέτρο αυτορρύθμισης θα πρέπει να περιλαμβάνεται κατάλογος των εταιρειών που έχουν υπογράψει το μέτρο. Οι επιχειρήσεις που δραστηριοποιούνται στην ίδια αγορά προϊόντων θα πρέπει, ανά πάσα στιγμή, να έχουν τη δυνατότητα να συμμετάσχουν στο μέτρο αυτορρύθμισης, υπό τον όρο της συμμετοχής τους στις δαπάνες για την εκτέλεσή του. Το έντυπο συμμετοχής που συμπληρώνεται και υπογράφεται από εταιρεία που επιθυμεί να υπογράψει το μέτρο θα πρέπει να επισυνάπτεται στο μέτρο αυτορρύθμισης. Οι υπογράφοντες θα πρέπει να στείλουν στην Επιτροπή, χωρίς αδικαιολόγητη καθυστέρηση, το πρωτότυπο έντυπο συμμετοχής, συμπληρωμένο και υπογεγραμμένο.
      Υπογράφων που αποσύρεται από το μέτρο αυτορρύθμισης θα πρέπει να κοινοποιεί γραπτώς στον πρόεδρο της διευθύνουσας επιτροπής την πρόθεσή του αυτή τουλάχιστον ένα μήνα νωρίτερα (βλέπε τμήμα 3.5). Ο πρόεδρος θα πρέπει να ενημερώνει τη διευθύνουσα επιτροπή για την αποχώρηση υπογράφοντος εντός μιας εβδομάδας από την παραλαβή της γραπτής κοινοποίησης.
      3.2.   Προστιθέμενη αξία

      Οι προτάσεις για μέτρα αυτορρύθμισης ή για αναθεωρημένες εκδοχές υφιστάμενων μέτρων αυτορρύθμισης θα πρέπει να συνοδεύονται από επεξηγηματικό σημείωμα που θα εξηγεί και θα τεκμηριώνει τον τρόπο με τον οποίο η πρόταση επιτυγχάνει τους στόχους του οικολογικού σχεδιασμού ταχύτερα ή με χαμηλότερο κόστος σε σύγκριση με την επιβολή υποχρεωτικών απαιτήσεων.
      Εάν ορισμένοι ή όλοι οι υπογράφοντες έχουν συνάψει χωριστή συμφωνία ή ένωση οποιουδήποτε είδους, συναφή με τους στόχους του μέτρου αυτορρύθμισης, θα πρέπει να αναφέρονται και να δημοσιοποιούνται όλα τα σχετικά έγγραφα που αφορούν τη συμφωνία ή την ένωση.
      Στο μέτρο αυτορρύθμισης θα πρέπει να προβλέπεται η επανεξέταση όλων των σημαντικών στοιχείων και να προσδιορίζεται η ημερομηνία ή οι ειδικές περιστάσεις υπό τις οποίες ενεργοποιείται η επανεξέταση. Το χρονοδιάγραμμα της επανεξέτασης θα πρέπει να αιτιολογείται με βάση την ανάγκη παροχής (η συνεχιζόμενης παροχής) προστιθέμενης αξίας από το μέτρο, λαμβανομένων υπόψη των επιπέδων απαιτήσεων που περιλαμβάνονται στο μέτρο και του ρυθμού της τεχνολογικής ανάπτυξης της σχετικής ομάδας προϊόντων.
      Στην επανεξέταση θα πρέπει να προσδιορίζεται κατά πόσον είναι αναγκαία νέα εκδοχή του μέτρου. Η διαδικασία επανεξέτασης και αναθεώρησης θα πρέπει να είναι ανοικτή στη συμμετοχή παρατηρητών από τη διευθύνουσα επιτροπή. Τα πορίσματα της διαδικασίας επανεξέτασης και, κατά περίπτωση, της πρότασης για την αναθεώρηση του μέτρου αυτορρύθμισης θα πρέπει να υποβάλλονται στην Επιτροπή.
      3.3.   Αντιπροσωπευτικότητα

      Στο μέτρο αυτορρύθμισης θα πρέπει να αναφέρεται η κάλυψη της αγοράς από τους υπογράφοντες, η οποία θα πρέπει να είναι ίση με ή μεγαλύτερη από 80 % των μονάδων του είδους των προϊόντων που καλύπτονται από το μέτρο και διατίθενται στην αγορά της Ένωσης και/ή τίθενται σε λειτουργία (8). Οι υπογράφοντες θα πρέπει να παρέχουν αποδεικτικά στοιχεία, που θα έχουν συλλεχθεί ή επαληθευτεί από ανεξάρτητο νομικό ή φυσικό πρόσωπο και αποδεικνύουν ότι το μέτρο αυτορρύθμισης έχει κάλυψη αγοράς ίση με ή μεγαλύτερη από 80 %. Τα εν λόγω στοιχεία θα πρέπει να διαβιβάζονται στην Επιτροπή:

                  —

                  κατά την υποβολή μέτρου αυτορρύθμισης ή αναθεωρημένης εκδοχής υφιστάμενου μέτρου αυτορρύθμισης, μαζί με τα αποτελέσματα που έχουν ήδη παραχθεί ή επικαιροποιηθεί κατά τους προηγούμενους έξι μήνες·

                  —

                  εντός τριών μηνών από την ημερομηνία οποιασδήποτε αλλαγής όσον αφορά τους υπογράφοντες (π.χ. μετά την αποχώρηση υπογράφοντος ή την εξαγορά συγκεκριμένου τμήματος της επιχείρησης του υπογράφοντος από μη υπογράφοντα), εκτός εάν η πιο πρόσφατη έκθεση δείχνει ότι η κάλυψη αγοράς θα παραμείνει ίση με ή μεγαλύτερη από 80 % μετά την αλλαγή· και

                  —

                  δύο έτη μετά την αποστολή της τελευταίας έκθεσης, ώστε να επικαιροποιηθεί η κάλυψη μετά από αλλαγές στην αγορά.
                  Στο μέτρο αυτορρύθμισης θα πρέπει να καθορίζονται οι ακριβείς δείκτες που χρησιμοποιούνται για την εκτίμηση του ποσοστού κάλυψης της αγοράς. Οι δείκτες θα πρέπει να είναι αντικειμενικοί, μετρήσιμοι και επαληθεύσιμοι από ανεξάρτητο φορέα. Οι δείκτες θα πρέπει να καλύπτουν όλες τις κατηγορίες των συνδεόμενων με την ενέργεια προϊόντων που καλύπτονται από το μέτρο.

            3.4.   Στόχοι ποσοτικά εκπεφρασμένοι και σταδιακώς εφαρμοζόμενοι

      Στο μέτρο αυτορρύθμισης θα πρέπει να απαριθμούνται όλα τα είδη προϊόντων που εμπίπτουν στο πεδίο εφαρμογής του, να παρέχονται ορισμοί των εν λόγω προϊόντων και να απαριθμούνται τα είδη των προϊόντων τα οποία ανήκουν στην ομάδα προϊόντων που εμπίπτει στο πεδίο εφαρμογής του μέτρου αυτορρύθμισης αλλά εξαιρούνται από τις απαιτήσεις του. Όλες οι τυχόν εξαιρέσεις θα πρέπει να αιτιολογούνται.
      Στο μέτρο αυτορρύθμισης θα πρέπει να καθορίζονται απαιτήσεις σχεδιασμού και, κατά περίπτωση, απαιτήσεις πληροφόρησης για τα προϊόντα που εμπίπτουν στο πεδίο εφαρμογής του. Οι απαιτήσεις θα πρέπει να σχετίζονται με σημαντικές περιβαλλοντικές επιπτώσεις κατά τη διάρκεια του κύκλου ζωής του προϊόντος και να αποσκοπούν στη βελτίωση των περιβαλλοντικών επιδόσεων των προϊόντων.
      Η συμμόρφωση προς τις απαιτήσεις θα πρέπει να μπορεί να μετρηθεί με σαφείς και αξιόπιστους δείκτες. Θα πρέπει να παρέχονται λεπτομερή στοιχεία σχετικά με τον τρόπο μέτρησης και επαλήθευσης της συμμόρφωσης. Το μέτρο αυτορρύθμισης θα πρέπει να συνοδεύεται από την τεκμηρίωση στην οποία βασίζονται οι προτεινόμενες απαιτήσεις. Θα πρέπει να επισημαίνονται τυχόν μείζονες διαφορές μεταξύ των προτεινόμενων απαιτήσεων και της τεκμηρίωσης.
      Οι απαιτήσεις θα πρέπει να συνοδεύονται από την ημερομηνία της εφαρμογής τους και, στην περίπτωση που το μέτρο αυτορρύθμισης καλύπτει μεγάλο χρονικό διάστημα, θα πρέπει να περιλαμβάνουν διαδοχικά επίπεδα απαιτήσεων. Οι απαιτήσεις θα πρέπει να εφαρμόζονται τουλάχιστον στο 90 % όλων των μονάδων (που καλύπτονται από το μέτρο αυτορρύθμισης) που διατίθενται στην αγορά και/ή τίθενται σε λειτουργία από κάθε υπογράφοντα.
      3.5.   Συμμετοχή της κοινωνίας των πολιτών

      Το φόρουμ διαβούλευσης, το οποίο περιλαμβάνει αντιπροσώπους των κρατών μελών, της βιομηχανίας, των συνδικαλιστικών ενώσεων, των εμπόρων, των εμπόρων λιανικής πώλησης, των εισαγωγέων, των ομάδων προστασίας του περιβάλλοντος και των ενώσεων καταναλωτών, θα πρέπει να διατυπώνει τη γνώμη του για κάθε πρόταση μέτρου αυτορρύθμισης.

         Διευθύνουσα επιτροπή

      Το μέτρο αυτορρύθμισης θα πρέπει να συστήνει διευθύνουσα επιτροπή η οποία θα διαχειρίζεται την εκτέλεσή του.
      Η διευθύνουσα επιτροπή θα πρέπει να απαρτίζεται από όλους τους υπογράφοντες το μέτρο αυτορρύθμισης και από την Επιτροπή. Καθένας από αυτούς θα πρέπει να εκπροσωπείται από ένα μέλος, και όλα τα μέλη έχουν ίσα δικαιώματα ψήφου.
      Τα μέλη του φόρουμ διαβούλευσης και ο ανεξάρτητος φορέας ελέγχου θα πρέπει να έχουν ιδιότητα παρατηρητή στη διευθύνουσα επιτροπή, χωρίς δικαίωμα ψήφου.
      Η διευθύνουσα επιτροπή θα πρέπει να συνεδριάζει τουλάχιστον μία φορά ετησίως στις Βρυξέλλες. Οι συνεδριάσεις της διευθύνουσας επιτροπής θα πρέπει να είναι ανοικτές στα ενδιαφερόμενα μέρη, συμπεριλαμβανομένων των εταιρειών του τομέα που καλύπτεται από το μέτρο αυτορρύθμισης οι οποίες δεν το έχουν υπογράψει.
      Η διευθύνουσα επιτροπή θα πρέπει να εκλέγει πρόεδρο μεταξύ των μελών της. Ο πρόεδρος θα πρέπει να συμπεριλαμβάνει στο σχέδιο ημερήσιας διάταξης για τη συνεδρίαση της διευθύνουσας επιτροπής όλα τα σημεία που έχουν ζητηθεί από τα μέλη και τους παρατηρητές. Οι προσκλήσεις για τις συνεδριάσεις της διευθύνουσας επιτροπής θα πρέπει να αποστέλλονται σε όλα τα μέλη και τους παρατηρητές. Οι ανακοινώσεις της συνεδρίασης της διευθύνουσας επιτροπής, συμπεριλαμβανομένου του σχεδίου ημερήσιας διάταξης, θα πρέπει να δημοσιεύονται στον ιστότοπο του μέτρου αυτορρύθμισης, το αργότερο έναν μήνα πριν από τη συνεδρίαση.
      Τα έγγραφα που πρόκειται να παρουσιαστούν και να συζητηθούν κατά τη συνεδρίαση της διευθύνουσας επιτροπής θα πρέπει να αποστέλλονται σε όλα τα μέλη και τους παρατηρητές της διευθύνουσας επιτροπής, και θα πρέπει να δημοσιεύονται στον ιστότοπο του μέτρου αυτορρύθμισης το αργότερο μία εβδομάδα πριν από τη συνεδρίαση.
      Όλοι οι συμμετέχοντες θα πρέπει να έχουν το δικαίωμα να λαμβάνουν τον λόγο στις συνεδριάσεις της διευθύνουσας επιτροπής και να ζητούν από τον πρόεδρο να καταγράφονται οι απόψεις τους στα πρακτικά.
      Τα σχέδια πρακτικών πρέπει να αποστέλλονται σε όλα τα μέλη και τους παρατηρητές της διευθύνουσας επιτροπής, οι οποίοι θα πρέπει να έχουν στη διάθεσή τους τουλάχιστον δύο εβδομάδες για να υποβάλουν παρατηρήσεις επ' αυτών. Τα τελικά πρακτικά θα πρέπει να δημοσιεύονται στον ιστότοπο του μέτρου αυτορρύθμισης εντός ενός μηνός μετά τη συνεδρίαση.

         Ιστότοπος

      Για το μέτρο αυτορρύθμισης θα πρέπει να δημιουργείται ιστότοπος. Ο ιστότοπος θα πρέπει να περιέχει τουλάχιστον:

                  —

                  την πλέον πρόσφατη και τις προηγούμενες εκδοχές του μέτρου αυτορρύθμισης·

                  —

                  ενημερωμένο κατάλογο υπογραφόντων και πληροφορίες σχετικά με τις πρόσφατες αποχωρήσεις και αποκλεισμούς υπογραφόντων·

                  —

                  συνοπτικές εκδοχές των εκθέσεων για την κάλυψη της αγοράς (χωρίς να κοινοποιούνται τα εμπορικά ή εμπιστευτικά δεδομένα των υπογραφόντων)·

                  —

                  ενημερωμένους καταλόγους των προϊόντων τα οποία έχουν δηλωθεί συμμορφούμενα από τους υπογράφοντες (δεν θα πρέπει να περιλαμβάνονται προϊόντα που έχουν κριθεί μη συμμορφούμενα από τον ανεξάρτητο φορέα ελέγχου)·

                  —

                  τις εκθέσεις συμμόρφωσης που συντάσσει ο ανεξάρτητος φορέας ελέγχου·

                  —

                  ενημερωμένο κατάλογο με τους μη συμμορφούμενους υπογράφοντες·

                  —

                  για κάθε συνεδρίαση της διευθύνουσας επιτροπής: προσκλήσεις, σχέδια ημερησίων διατάξεων, έγγραφα συνεδριάσεων και πρακτικά των συνεδριάσεων· και

                  —

                  πληροφορίες σχετικά με τον ανεξάρτητο φορέα ελέγχου, συμπεριλαμβανομένων των σχετικών στοιχείων επικοινωνίας.
                  Ο ιστότοπος θα πρέπει να δίνει τη δυνατότητα στους επισκέπτες να υποβάλλουν στους υπογράφοντες και στον ανεξάρτητο φορέα ελέγχου ερωτήματα σχετικά με το μέτρο αυτορρύθμισης. Τα ερωτήματα αυτά θα πρέπει να απαντώνται εντός ενός μηνός.

         Καταγγελίες

      Το μέτρο αυτορρύθμισης θα πρέπει να διασφαλίζει ότι οποιοδήποτε μέρος θα μπορεί να υποβάλει δωρεάν στον ανεξάρτητο φορέα ελέγχου τεκμηριωμένες καταγγελίες περί πιθανής μη συμμόρφωσης. Ο ανεξάρτητος φορέας ελέγχου θα πρέπει να αξιολογεί τις εν λόγω καταγγελίες και, κατά περίπτωση, να δίνει συνέχεια σε αυτές, ζητώντας πληροφορίες από τον ενδιαφερόμενο υπογράφοντα, με τη διενέργεια δοκιμών και/ή επιθεώρησης. Σε κάθε συνεδρίαση της Διευθύνουσας Επιτροπής, ο ανεξάρτητος φορέας ελέγχου θα πρέπει να παρέχει επισκόπηση όλων των καταγγελιών που έχουν υποβληθεί από την τελευταία συνεδρίαση και, σε περίπτωση που δεν έχει διερευνήσει κάποια από αυτές, να γνωστοποιεί τους λόγους για τους οποίους δεν το έπραξε.

         Πρόσβαση στα δεδομένα

      Στο μέτρο αυτορρύθμισης θα πρέπει να περιλαμβάνεται η απαίτηση οι υπογράφοντες να παρέχουν, κατόπιν αιτήματος, στην Επιτροπή και στους παρατηρητές της διευθύνουσας επιτροπής πρόσβαση στα τεχνικά δεδομένα σχετικά με τις περιβαλλοντικές επιδόσεις των προϊόντων και των μοντέλων που καλύπτονται από το μέτρο, συμπεριλαμβανομένων όλων των χαρακτηριστικών που συνδέονται με ειδικές συνθήκες, ώστε η Επιτροπή και οι παρατηρητές της διευθύνουσας επιτροπής να είναι σε θέση να αξιολογήσουν το επίπεδο φιλοδοξίας και τις επιπτώσεις των προτεινόμενων και υφιστάμενων μέτρων αυτορρύθμισης. Οι κανόνες σχετικά με την πρόσβαση στα εν λόγω στοιχεία δεν είναι απαραίτητο να εφαρμόζονται στα εμπορικώς ευαίσθητα δεδομένα.
      Το μέτρο αυτορρύθμισης θα πρέπει να περιλαμβάνει απαίτηση που να επιβάλλει στους υπογράφοντες να παρέχουν, κατόπιν αιτήματος, στις αρχές επιτήρησης της αγοράς των κρατών μελών που είναι αρμόδιες για τον οικολογικό σχεδιασμό, ειδική τεκμηρίωση και πληροφορίες, εφόσον δεν συμπεριλαμβάνονται στην τεκμηρίωση που συνοδεύει τα προϊόντα, ώστε οι εν λόγω αρχές να είναι σε θέση να επαληθεύσουν τη συμμόρφωση με τις απαιτήσεις του μέτρου αυτορρύθμισης, μεταξύ άλλων με τη διενέργεια δοκιμών.
      3.6.   Παρακολούθηση και υποβολή εκθέσεων

         Ανεξάρτητος φορέας ελέγχου

      Η συμμόρφωση των υπογραφόντων με το μέτρο αυτορρύθμισης θα πρέπει να παρακολουθείται από ανεξάρτητο φορέα ελέγχου. Στο μέτρο αυτορρύθμισης θα πρέπει να αναφέρονται οι κανόνες που ισχύουν για τον ανεξάρτητο φορέα ελέγχου, ο οποίος μπορεί να είναι φυσικό ή νομικό πρόσωπο.
      Ο ανεξάρτητος φορέας ελέγχου θα πρέπει να διαθέτει τις απαιτούμενες ικανότητες για να επαληθεύει τη συμμόρφωση με τις απαιτήσεις και να είναι απαλλαγμένος από οποιαδήποτε σύγκρουση συμφερόντων. Ο ρόλος του ανεξάρτητου φορέα ελέγχου δεν θα πρέπει να περιορίζεται κατά την επαλήθευση της συμμόρφωσης από τις συμβατικές του υποχρεώσεις.
      Ο ανεξάρτητος φορέας ελέγχου θα πρέπει:

                  —

                  να εκτελεί τα καθήκοντά του με την απαιτούμενη επιμέλεια και να εποπτεύει δεόντως όλες τις λειτουργίες για τις οποίες είναι υπεύθυνος·

                  —

                  να είναι αμερόληπτος σε όλες τις δραστηριότητές του, και να στηρίζει τις γνωμοδοτήσεις και τις εκθέσεις του αποκλειστικά σε πραγματικά περιστατικά· και

                  —

                  να τηρεί την εμπιστευτικότητα, όπου αυτό είναι αναγκαίο, ώστε να προστατεύονται τα εμπορικά συμφέροντα ή τα ευαίσθητα δεδομένα των υπογραφόντων. Προς τούτο υπογράφει, εάν ζητηθεί, «συμφωνία μη κοινοποίησης» με τους υπογράφοντες το μέτρο αυτορρύθμισης.

            Στο μέτρο αυτορρύθμισης θα πρέπει να καθορίζεται η διαδικασία για την επιλογή ανεξάρτητου φορέα ελέγχου και ο τρόπος με τον οποίο θα διασφαλίζεται ότι ο φορέας ελέγχου είναι απαλλαγμένος από ενδεχόμενη σύγκρουση συμφερόντων και έχει τις απαιτούμενες δεξιότητες για να επαληθεύει τη συμμόρφωση με τις απαιτήσεις. Ο επιλεγμένος ανεξάρτητος φορέας ελέγχου θα πρέπει να διορίζεται σε συμφωνία με τις υπηρεσίες της Επιτροπής. Η διευθύνουσα επιτροπή θα πρέπει να συμμετέχει στον καθορισμό των όρων και των προϋποθέσεων της σύμβασης του ανεξάρτητου φορέα ελέγχου.

         Υποβολή εκθέσεων συμμόρφωσης από τους υπογράφοντες

      Το μέτρο αυτορρύθμισης θα πρέπει να καθορίζει κανόνες για τις ακόλουθες τουλάχιστον πτυχές της τεκμηρίωσης που πρέπει να υποβάλλει κάθε υπογράφων στον ανεξάρτητο φορέα ελέγχου:

                  —

                  το είδος της αγοράς και των τεχνικών στοιχείων που πρέπει να περιλαμβάνονται στην έκθεση·

                  —

                  τον μορφότυπο στον οποίο πρέπει να υποβάλλονται τα στοιχεία·

                  —

                  τα μέσα με τα οποία πρέπει να αποστέλλεται η τεκμηρίωση· και

                  —

                  τη συχνότητα και το χρονοδιάγραμμα για την υποβολή της τεκμηρίωσης.

            Κάθε υπογράφων θα πρέπει να περιλαμβάνει στην έκθεσή του όλες τις πληροφορίες και τα στοιχεία (συμπεριλαμβανομένων των στοιχείων για την αγορά και τις περιβαλλοντικές επιδόσεις των προϊόντων) που έχει ανάγκη ο ανεξάρτητος φορέας ελέγχου για να επαληθεύσει με αξιόπιστο τρόπο τη συμμόρφωση του υπογράφοντος με όλες τις δεσμεύσεις που έχει αναλάβει με το μέτρο.
      Οι υπογράφοντες θα πρέπει να παρέχουν στοιχεία σχετικά με την αγορά, ώστε ο ανεξάρτητος φορέας ελέγχου να είναι σε θέση να εξακριβώσει αν τουλάχιστον το 90 % των προϊόντων τους συμμορφώνεται με τις δεσμεύσεις. Εάν οι υπογράφοντες αναλάβουν τη δέσμευση να εξασφαλίσουν ότι το 100 % των προϊόντων τους συμμορφώνονται με τις δεσμεύσεις, δεν υποχρεούνται να παρέχουν ειδικά στοιχεία σχετικά με την αγορά στον ανεξάρτητο φορέα ελέγχου.
      Έκθεση θα πρέπει να υποβάλλεται για κάθε μοντέλο που καλύπτεται από το μέτρο αυτορρύθμισης και το οποίο διατίθεται στην αγορά της Ένωσης και/ή τίθεται σε λειτουργία. Εάν η διαφορά μεταξύ ορισμένων μοντέλων είναι άνευ αντικειμένου όσον αφορά το μέτρο αυτορρύθμισης (δηλαδή δεν αφορά καμία πτυχή που να συνδέεται με τις απαιτήσεις), στις εκθέσεις μπορούν να συνδυάζονται παρεμφερή μοντέλα, υπό τον όρο ότι αυτό επισημαίνεται. Οι πληροφορίες και τα στοιχεία που αναφέρουν στην έκθεσή τους οι υπογράφοντες επιτρέπεται να διαφέρουν μόνο στο μέτρο που διαφέρουν οι αντίστοιχες δεσμεύσεις τους.
      Ο μορφότυπος στον οποίο υποβάλλονται τα στοιχεία στον ανεξάρτητο φορέα ελέγχου θα πρέπει να είναι ίδιος για όλους τους υπογράφοντες.
      Σε ό,τι αφορά τα μέσα, θα πρέπει να αξιοποιούνται, στο μέτρο του δυνατού, τα ηλεκτρονικά μέσα επικοινωνίας και να λαμβάνονται παράλληλα υπόψη οι απαιτήσεις εμπιστευτικότητας και ο διοικητικός φόρτος όλων των ενδιαφερόμενων μερών.
      Η περίοδος που καλύπτει η έκθεση θα πρέπει να είναι ένα έτος. Κάθε έτος, κάθε υπογράφων θα πρέπει να παρέχει την τεκμηρίωση εντός δύο μηνών από τη λήξη της περιόδου που καλύπτει η έκθεση. Συμπληρωματικά αιτήματα που υποβάλλει ο ανεξάρτητος φορέας ελέγχου για την παροχή τυχόν ελλειπόντων στοιχείων από τους υπογράφοντες μετά τη λήξη της προθεσμίας, θα πρέπει να ικανοποιούνται εντός σύντομης προθεσμίας η οποία προσδιορίζεται στο μέτρο αυτορρύθμισης.

         Επαλήθευση της συμμόρφωσης

      Το μέτρο αυτορρύθμισης θα πρέπει να δίνει στον ανεξάρτητο φορέα ελέγχου τη δυνατότητα να επαληθεύει τη συμμόρφωση με τις απαιτήσεις του μέτρου αυτορρύθμισης με:

                  —

                  τον έλεγχο της τεκμηρίωσης που παρέχεται από τους υπογράφοντες·

                  —

                  τις δοκιμές των προϊόντων· και

                  —

                  την επιθεώρηση των εγκαταστάσεων των υπογραφόντων.

            Ο ανεξάρτητος φορέας ελέγχου θα πρέπει να αποφασίζει ποιος συνδυασμός των εν λόγω μεθόδων είναι κατάλληλος.

         Δοκιμές

      Οι δοκιμές συνίστανται στην επαλήθευση των χαρακτηριστικών των προϊόντων που καλύπτονται από το μέτρο αυτορρύθμισης με πραγματικές εργαστηριακές δοκιμές. Κατά κανόνα, οι δοκιμές θα πρέπει να πραγματοποιούνται σε ανεξάρτητο, κατά προτίμηση διαπιστευμένο, εργαστήριο. Εναλλακτικά, οι δοκιμές μπορούν να διενεργηθούν στις εγκαταστάσεις ενός από τους υπογράφοντες, υπό την προϋπόθεση ότι είναι εγγυημένη η πλήρης αντικειμενικότητα.
      Ο ανεξάρτητος φορέας ελέγχου θα πρέπει να επιλέγει, σε τυχαία βάση, επαρκή αριθμό προϊόντων από διαφορετικούς υπογράφοντες, προς υποβολή σε δοκιμές, κατά προτίμηση προμηθευόμενός τα από εμπόρους λιανικής πώλησης σε διάφορα κράτη μέλη (πραγματικά ή διαδικτυακά καταστήματα). Αν οι υπογράφοντες παρέχουν τα προϊόντα απευθείας, δεν θα πρέπει να συμμετέχουν στην επιλογή των δειγμάτων.
      Ο ανεξάρτητος φορέας ελέγχου μπορεί να επιλέξει συγκεκριμένα μοντέλα ή να επιλέξει μοντέλα από συγκεκριμένο υπογράφοντα, αν πληροφορίες από οποιαδήποτε πηγή υποδηλώνουν ενδεχόμενη μη συμμόρφωση των εν λόγω μοντέλων ή του εν λόγω υπογράφοντος.
      Οι υπογράφοντες θα πρέπει να παρέχουν, κατόπιν αιτήματος του ανεξάρτητου φορέα ελέγχου, τη συγκεκριμένη τεκμηρίωσης και τις πληροφορίες που απαιτούνται για τη δοκιμή, εάν δεν συμπεριλαμβάνονται στην τεκμηρίωση που συνοδεύει τα προϊόντα.
      Οι λεπτομερείς εκθέσεις των δοκιμών για κάθε επιμέρους προϊόν που υποβλήθηκε σε δοκιμές πρέπει να παρέχονται στην Επιτροπής και τους ενδιαφερόμενους υπογράφοντες.

         Επιθεωρήσεις

      Ο ανεξάρτητος φορέας ελέγχου δύναται να διενεργεί επιθεώρηση συγκεκριμένου υπογράφοντος με βάση συγκεκριμένες πληροφορίες που δικαιολογούν μια τέτοια επιθεώρηση. Οι συγκεκριμένες πληροφορίες θα πρέπει να γνωστοποιούνται στον ενδιαφερόμενο υπογράφοντα.
      Η επιθεώρηση θα πρέπει να χρησιμοποιείται μόνο ως μέσο για τον έλεγχο της συμμόρφωσης με τις δεσμεύσεις που έχουν αναληφθεί με το μέτρο αυτορρύθμισης εάν δεν είναι διαθέσιμο κανένα άλλο μέσο, πιο αποδοτικό από άποψη κόστους. Κατά την επιθεώρηση, ο ανεξάρτητος φορέας ελέγχου θα πρέπει να εκτελεί μόνο τις δραστηριότητες που είναι απολύτως απαραίτητες για τον έλεγχο της συμμόρφωσης του υπογράφοντος με τις δεσμεύσεις που έχει αναλάβει στο πλαίσιο του μέτρου αυτορρύθμισης.
      Ο ανεξάρτητος φορέας ελέγχου θα πρέπει να μην ειδοποιεί εκ των προτέρων τον υπογράφοντα σχετικά με την επιθεώρηση ή θα πρέπει να του παρέχει μικρή προθεσμία. Ο υπογράφων θα πρέπει να παρέχει κάθε απαιτούμενη στήριξη.
      Ο ανεξάρτητος φορέας ελέγχου θα πρέπει, εντός ενός μηνός από την επιθεώρηση, να αποστέλλει σχέδιο της έκθεσης επιθεώρησης στον ενδιαφερόμενο υπογράφοντα προς υποβολή παρατηρήσεων. Ο υπογράφων θα πρέπει να διατυπώνει τις παρατηρήσεις του εντός δύο εβδομάδων από την παραλαβή του σχεδίου έκθεσης. Ο ανεξάρτητος φορέας ελέγχου θα πρέπει, εντός δύο εβδομάδων, να τροποποιεί, εφόσον είναι αναγκαίο, το σχέδιο έκθεσης, ώστε να λαμβάνονται υπόψη οι παρατηρήσεις που υπέβαλε ο υπογράφων. Η έκθεση, συμπεριλαμβανομένου του λόγου για τον οποίο πραγματοποιήθηκε η επιθεώρηση, θα πρέπει να κοινοποιείται στην Επιτροπή και στους ενδιαφερόμενους υπογράφοντες. Περίληψη της έκθεσης θα πρέπει να υποβάλλεται κατά την πρώτη συνεδρίαση της διευθύνουσας επιτροπής μετά την οριστικοποίηση της έκθεσης. Στην περίληψη θα πρέπει να μην κοινοποιούνται τυχόν εμπορικά ευαίσθητες πληροφορίες, εκτός εάν κάτι τέτοιο είναι αναγκαίο για να αποδειχθεί η μη συμμόρφωση.

         Υποβολή εκθέσεων από τον ανεξάρτητο φορέα ελέγχου

      Ο ανεξάρτητος φορέας ελέγχου θα πρέπει να εκπονεί το σχέδιο έκθεσης συμμόρφωσης και να το αποστέλλει στα μέλη της διευθύνουσας επιτροπής το αργότερο τρεις μήνες μετά τη λήξη της περιόδου που καλύπτει η έκθεση. Τα μέλη της διευθύνουσας επιτροπής θα πρέπει να έχουν στη διάθεσή τους δύο εβδομάδες για να υποβάλουν τις παρατηρήσεις τους σχετικά με την έκθεση. Ο ανεξάρτητος φορέας ελέγχου θα πρέπει να υποβάλλει στη διευθύνουσα επιτροπή την τελική έκδοση της έκθεσης συμμόρφωσης το αργότερο τέσσερις μήνες μετά τη λήξη της περιόδου που καλύπτει η έκθεση. Στην έκθεση συμμόρφωσης θα πρέπει να περιλαμβάνονται:

                  —

                  πληροφορίες σχετικά με τις μεθόδους συλλογής και επεξεργασίας δεδομένων που χρησιμοποιούνται και τυχόν δυσκολίες που ανέκυψαν ενδεχομένως κατά την κατάρτιση της έκθεσης*·

                  —

                  τα αποτελέσματα του ελέγχου των εγγράφων*·

                  —

                  η προσέγγιση που υιοθετήθηκε για την επιλογή των προϊόντων που υποβλήθηκαν σε δοκιμές και, σε περίπτωση που επιλέχθηκαν συγκεκριμένα μοντέλα ή υπογράφοντες, οι λόγοι που δικαιολογούν την εν λόγω επιλογή*·

                  —

                  κατάλογος των προϊόντων που υποβλήθηκαν σε δοκιμές και σύνοψη των επιμέρους αποτελεσμάτων·

                  —

                  συνοπτική περιγραφή τυχόν επιθεωρήσεων που διενεργήθηκαν κατά την περίοδο που καλύπτει η έκθεση·

                  —

                  κατάλογος των μη συμμορφούμενων υπογραφόντων·

                  —

                  πληροφορίες σχετικά με τους λόγους μη συμμόρφωσης για κάθε περίπτωση*· και

                  —

                  συστάσεις για μελλοντικές περιόδους υποβολής εκθέσεων

            Το μέτρο αυτορρύθμισης μπορεί να διευκρινίζει ότι τα στοιχεία που σημειώνονται με αστερίσκο (*) θα πρέπει να υποβάλλονται συγκεντρωτικά υπό τη μορφή σύνοψης αποτελεσμάτων για όλους τους υπογράφοντες, και δεν θα πρέπει να περιλαμβάνουν εμπορικά ή εμπιστευτικά δεδομένα για μεμονωμένους υπογράφοντες. Σε τέτοιες περιπτώσεις, οι επιμέρους εκθέσεις που περιέχουν τις συγκεκριμένες πληροφορίες χωριστά για κάθε υπογράφοντα σχετικά με τα εν λόγω στοιχεία θα πρέπει να κοινοποιούνται στην Επιτροπή και στον ενδιαφερόμενο υπογράφοντα.

         Μη συμμόρφωση

      Η μη συμμόρφωση θα πρέπει να υπόκειται σε διαβαθμισμένη κλίμακα κυρώσεων.
      Υπογράφων που δεν υποβάλλει την έκθεση συμμόρφωσής του στον ανεξάρτητο φορέα ελέγχου θα πρέπει να υπόκειται σε έλεγχο από τον ανεξάρτητο φορέα ελέγχου κατά το έτος που έπεται της περιόδου που καλύπτει η έκθεση. Επανειλημμένη μη υποβολή της τεκμηρίωσης συμμόρφωσης θα πρέπει να οδηγεί στον άμεσο αποκλεισμό του υπογράφοντος από το μέτρο αυτορρύθμισης.
      Υπογράφων που, σύμφωνα με την επιθεώρηση ή την έκθεση συμμόρφωσης του ανεξάρτητου φορέα ελέγχου, δεν συμμορφώθηκε με τις απαιτήσεις του μέτρου αυτορρύθμισης θα πρέπει να υποχρεούται να λάβει διορθωτικά μέτρα. Μη συμμόρφωση που συνεχίζεται για διάστημα μεγαλύτερο των έξι μηνών μετά την έκθεση του ανεξάρτητου φορέα ελέγχου θα πρέπει να συνεπάγεται τον άμεσο αποκλεισμό του υπογράφοντος από το μέτρο αυτορρύθμισης.
      Ο πρόεδρος θα πρέπει να ενημερώνει εγγράφως τη διευθύνουσα επιτροπή σχετικά με τον αποκλεισμό των μη συμμορφούμενων υπογραφόντων εντός μιας εβδομάδας αφού πληροφορηθεί από τον ανεξάρτητο φορέα ελέγχου ότι συντρέχει μία από τις προϋποθέσεις για τον άμεσο αποκλεισμό υπογράφοντος.
      3.7.   Οικονομική αποδοτικότητα της διαχείρισης πρωτοβουλίας αυτορρύθμισης

      Οι υπογράφοντες θα πρέπει να αναλαμβάνουν όλα τα έξοδα που συνδέονται με τον ανεξάρτητο φορέα ελέγχου και τις δραστηριότητές του, τον ιστότοπο και τη λειτουργία της διευθύνουσας επιτροπής, εξαιρουμένων των εξόδων για τη συμμετοχή του εκπροσώπου της Επιτροπής και άλλων παρατηρητών πλην του ανεξάρτητου φορέα ελέγχου.
      Το μέτρο αυτορρύθμισης θα πρέπει να ενθαρρύνει τους υπογράφοντες να ανταλλάσσουν εμπειρογνωσία, πείρα, πληροφορίες και βέλτιστες πρακτικές με υπογράφοντες άλλα μέτρα αυτορρύθμισης οικολογικού σχεδιασμού.
      3.8.   Βιωσιμότητα

      Το μέτρο αυτορρύθμισης θα πρέπει να αναφέρει τους στόχους πολιτικής του. Οι εν λόγω στόχοι θα πρέπει να συνάδουν με τους στόχους πολιτικής της οδηγίας.
      3.9.   Συμβατότητα κινήτρων

      Το προτεινόμενο μέτρο αυτορρύθμισης θα πρέπει να είναι συμβατό με άλλους παράγοντες και πρωτοβουλίες σε εθνικό επίπεδο.

         (1)  «Βελτίωση της νομοθεσίας για καλύτερα αποτελέσματα — ένα θεματολόγιο της ΕΕ», COM(2015) 215.

         (2)  Βλέπε αιτιολογικές σκέψεις 18-21 και άρθρα 15 παράγραφος 3 στοιχείο β και 17 της οδηγίας.

         (3)  Παράρτημα VIII της οδηγίας.

         (4)  COM(2012) 684, COM(2013) 23 και COM(2015) 178

         (5)  https://ec.europa.eu/digital-agenda/best-practice-principles-better-self-and-co-regulation

         (6)  Οδηγία 2010/30/ΕΕ του Ευρωπαϊκού Κοινοβουλίου και του Συμβουλίου, της 19ης Μαΐου 2010, για την ένδειξητης κατανάλωσης ενέργειας και λοιπών πόρων απότα συνδεόμενα με την ενέργεια προϊόντα μέσω της επισήμανσης και της παροχής ομοιόμορφων πληροφοριών σχετικά με αυτά (ΕΕ L 153 της 18.6.2010, σ. 1).

         (7)  Κανονισμός (ΕΚ) αριθ. 66/2010 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009,σχετικά με το οικολογικό σήμα της ΕΕ (ΕΕ L 27 της 30.1.2010, σ. 1).

         (8)  Στον «Γαλάζιο οδηγό» σχετικά με την εφαρμογή των κανόνων της ΕΕ για τα προϊόντα εξηγείται η σημασία των εκφράσεων «διάθεση» στηναγορά και «θέση σε λειτουργία» (http://ec.europa.eu/DocsRoom/documents/4942/).


Avis juridique important

|

31995H0377

95/377/ΕΚ: Σύσταση της Επιτροπής της 13ης Σεπτεμβρίου 1995 για να λαμβάνεται υπόψη η στατιστική ονοματολογία των οικονομικών δραστηριοτήτων στις Ευρωπαϊκές Κοινότητες στην κατανομή του καθαρού ύψους του κύκλου εργασιών κατά κατηγορία δραστηριότητας

Επίσημη Εφημερίδα αριθ. L 225 της 22/09/1995 σ. 0018 - 0020

ΣΥΣΤΑΣΗ ΤΗΣ ΕΠΙΤΡΟΠΗΣ της 13ης Σεπτεμβρίου 1995 για να λαμβάνεται  υπόψη η στατιστική ονοματολογία των οικονομικών δραστηριοτήτων στις Ευρωπαϊκές Κοινότητες στην  κατανομή του καθαρού ύψους του κύκλου εργασιών κατά κατηγορία δραστηριότητας (Κείμενο που  παρουσιάζει ενδιαφέρον για τον ΕΟΧ) (95/377/ΕΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ  ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την τέταρτη οδηγία 78/660/ΕΟΚ του Συμβουλίου της 25ης Ιουλίου 1978 σχετικά με τους ετήσιους  λογαριασμούς ορισμένων μορφών εταιρειών  (1), και ιδίως το άρθρο 43 παράγραφος 1, Εκτιμώντας: ότι η λειτουργία της εσωτερικής αγοράς επιβάλλει την εφαρμογή προτύπων όσον αφορά την οικονομική  πληροφόρηση προκειμένου οι επιχειρήσεις, τα χρηματοπιστωτικά όργανα και οι διοικήσεις να διαθέτουν  αξιόπιστα και συγκρίσιμα στατιστικά στοιχεία 7 ότι τα εν λόγω στοιχεία είναι ιδιαίτερα αναγκαία  στις επιχειρήσεις για να μετρήσουν τις επιδόσεις τους, να αξιολογήσουν το επίπεδο  ανταγωνιστικότητάς τους και να προσανατολιστούν σε σχέση με τον ανταγωνισμό 7 ότι η ανάγκη διεθνούς συγκρισιμότητας των οικονομικών πληροφοριών ώθησε τα κράτη μέλη και τα  κοινοτικά όργανα να υιοθετήσουν κοινές ονοματολογίες προκειμένου το περιεχόμενο των κατηγοριών  ιδίως δραστηριοτήτων και προϊόντων να ερμηνεύεται ομοιόμορφα σε όλα τα κράτη μέλη και να συμβαδίζει  με τις διεθνείς ονοματολογίες των Ηνωμένων Εθνών 7 ότι, για το σκοπό αυτό, θεσπίστηκε με κανονισμό  μια «στατιστική ονοματολογία των οικονομικών δραστηριοτήτων στις Ευρωπαϊκές Κοινότητες, NACE αναθ.  1» (2), η οποία χρησιμοποιείται από τις υπηρεσίες της Επιτροπής για όλες τις στατιστικές κατά  οικονομική δραστηριότητα, όπως επίσης και από τα κράτη μέλη είτε άμεσα είτε μέσω μιας εθνικής  ονοματολογίας που βασίζεται στη NACE 7 ότι η οδηγία 78/660/ΕΟΚ ορίζει μέτρα συντονισμού των εθνικών διατάξεων που αφορούν τους ετήσιους  λογαριασμούς ορισμένων μορφών εταιρειών και ζητεί οι λογαριασμοί αυτοί να δίνουν πιστή εικόνα της  περιουσιακής κατάστασης, της χρηματοοικονομικής κατάστασης και των αποτελεσμάτων 7 ότι, για το  σκοπό αυτό, πρέπει να οριστεί το ελάχιστο περιεχόμενο του παραρτήματος: το άρθρο 43 παράγραφος 1  σημείο 8 προβλέπει πράγματι ότι στο παράρτημα περιέχονται ενδείξεις όσον αφορά την κατανομή του  καθαρού ύψους του κύκλου εργασιών κατά κατηγορία δραστηριότητας 7 ότι, λόγω των εξαιρέσεων που προβλέπονται από την οδηγία 78/660/ΕΟΚ, δεν υποχρεούνται όλες οι  εταιρείες στα κράτη μέλη να παράσχουν αυτές τις πληροφορίες, επομένως οι εν λόγω πληροφορίες  παρέχονται σε εθελοντική βάση 7 ότι, για τις εταιρείες που παρέχουν εθελοντικά τις εν λόγω πληροφορίες, καλό είναι να δημιουργηθούν  οι όροι προκειμένου οι δημοσιευόμενες πληροφορίες να πληρούν τα κριτήρια συγκρισιμότητας τόσο στα  πλαίσια ενός κράτους, όσο και μεταξύ κρατών μελών της Ευρωπαϊκής Ένωσης 7 ότι: -  η προσέγγιση της λογιστικής και στατιστικής γλώσσας μπορεί να βοηθήσει στη βελτίωση της  συγκρισιμότητας και της ποιότητας των οικονομικών πληροφοριών, -  η γενικευμένη χρήση της NACE αναθ. 1 για την κατανομή του καθαρού ύψους του κύκλου εργασιών κατά  δραστηριότητα, κατ' εφαρμογή του άρθρου 43 παράγραφος 1 σημείο 8 της οδηγίας 78/660/ΕΟΚ, μπορεί να  αποτελέσει ένα χρήσιμο πεδίο εφαρμογής της εν λόγω προσέγγισης, γιατί μπορεί να δώσει ένα ελάχιστο  περιεχόμενο στην ανωτέρω διάταξη 7 ότι η χρήση αυτή μπορεί να προσφέρει έτσι πολλά πλεονεκτήματα  που θα προκύψουν από τη μεγαλύτερη προσέγγιση της οικονομικής και λογιστικής γλώσσας και  συγκεκριμένα: 1.  ελάφρυνση του φόρτου της συλλογής στατιστικών στοιχείων που επωμίζονται οι εταιρείες, λόγω της  χρήσης κοινής αναφοράς 7 2.  μεγαλύτερη προσέγγιση μεταξύ των πληροφοριών που συλλέγονται από τις επιχειρήσεις και των  στατιστικών πληροφοριών που αποδίδονται στους χρήστες των οικονομικών πληροφοριών, -  υπάρχει η ζωηρή επιθυμία να επιτευχθεί(-ούν) αυτός(-οί) ο(-οι) στόχος(-οι), χωρίς ωστόσο να  επιβληθούν νέες υποχρεώσεις στις εταιρείες 7 ότι, σύμφωνα με την αρχή της επικουρικότητας, η δημιουργία κοινών στατιστικών και λογιστικών  προτύπων που βοηθούν στην παραγωγή εναρμονισμένων πληροφοριών είναι πράξη που μπορεί να  διεκπεραιωθεί αποτελεσματικά μόνο σε κοινοτικό επίπεδο, και ότι τα παρότυπα θα εφαρμοστούν σε κάθε  κράτος μέλος 7 ότι η κατάσταση αυτή οδηγεί την Επιτροπή να κρίνει ότι πρέπει να συστήσει στα κράτη μέλη να  ενθαρρύνουν μια τέτοια προσπάθεια, η οποία θα βελτιώσει τη διαφάνεια και τη λειτουργία της  εσωτερικής αγοράς 7 ότι στα πλαίσια της επιτροπής επαφών, η οποία προβλέπεται από το άρθρο 52 της  τέταρτης οδηγίας του Συμβουλίου και είναι επιφορτισμένη, ιδίως, με τη διευκόλυνση της  εναρμονισμένης εφαρμογής της εν λόγω οδηγίας μέσω μιας διαδικασίας τακτικής συνεννόησης που αφορά  μεταξύ άλλων τα συγκεκριμένα προβλήματα της εφαρμογής της, η πλειονότητα των μελών τάχθηκε υπέρ της  πρότασης της Επιτροπής για τη χρήση από τις εταιρείες σε εθελοντική βάση της NACE αναθ. 1 στην  κατανομή κατά κατηγορία δραστηριότητας του καθαρού ύψους του κύκλου εργασιών τους, ΣΥΝΙΣΤΑ ΣΤΑ ΚΡΑΤΗ ΜΕΛΗ: -  να ενθαρρύνουν όλες τις εταιρείες που προβαίνουν σε κατανομή του καθαρού ύψους  του κύκλου εργασιών τους κατά κατηγορία δραστηριότητας, δυνάμει του άρθρου 43 παράγραφος 1 σημείο 8  της οδηγίας 78/660/ΕΟΚ, να χρησιμοποιούν τις κατηγορίες της NACE αναθ. 1, -  να παρακινούν τις εταιρείες εκείνες που αναφέρονται στη στατιστική ονοματολογία να χρησιμοποιούν  τη NACE αναθ. 1 με τους όρους που προβλέπονται στο παράρτημα της παρούσας απόφασης. Βρυξέλλες, 13 Σεπτεμβρίου 1995. Για την Επιτροπή Mario MONTI Μέλος της Επιτροπής  ΠΑΡΑΡΤΗΜΑ Χρησιμοποίηση της NACE αναθ. 1 ως ονοματολογίας αναφοράς για την κατανομή του  κύκλου εργασιών κατά δραστηριότητα Η συγκρισιμότητα των πληροφοριών για τον κύκλο εργασιών  κατανεμημένο κατά κατηγορία δραστηριότητας μπορεί να επιτευχθεί με την ακόλουθη μέθοδο: -  οι επιχειρήσεις χρησιμοποιούν, για να κατανείμουν στις λογιστικές τους καταχωρίσεις τις πωλήσεις  αγαθών ή την παροχή υπηρεσιών, ένα σχέδιο ταξινόμησης προσαρμοσμένο στις δικές τους ανάγκες  εσωτερικής διαχείρισης, -  συνιστάται στις επιχειρήσεις να καταρτίζουν το σύστημα ταξινόμησης κατά κατηγορία δραστηριότητάς  τους, έτσι ώστε να είναι συμβατό με τη στατιστική ονοματολογία των οικονομικών δραστηριοτήτων στις  Ευρωπαϊκές Κοινότητες NACE αναθ. 1 ή με την εθνική έκδοση της εν λόγω ονοματολογίας  (1). 1.  Βαθμός συμβατότητας Εκτιμάται ότι η ταξινόμηση εσωτερικής διαχείρισης είναι συμβατή με την ευρωπαϊκή στατιστική  ονοματολογία, όταν η εσωτερική αυτή ταξινόμηση είναι: -  είτε ταυτόσημη με τις κατηγορίες (τμήματα, ομάδες ή τάξεις) της NACE αναθ. 1  (2)  (3), -  είτε υποδιαίρεση αυτών, έτσι ώστε οι κατηγορίες της NACE αναθ. 1 να μπορούν να λαμβάνονται  προσθέτοντας τις θέσεις της εσωτερικής ταξινόμησης. 2.  Επιθυμητό επίπεδο αναλυτικότητας Η NACE αναθ. 1 περιλαμβάνει διάφορα επίπεδα κατηγοριών που καλούνται τμήματα, ομάδες και τάξεις. Το κοινό μέρος σε όλα τα κράτη μέλη φθάνει ως το επίπεδο των τάξεων της NACE αναθ. 1, επομένως  είναι επιθυμητό οι πληροφορίες να παρέχονται σε αναφορά με το επίπεδο που κρίνεται ως το  καταλληλότερο. Η ονοματολογία είναι στην πραγματικότητα ταυτόσημη έως το τέταρτο ψηφίο σε όλες τις  χώρες. Αποτελεί εξάλλου το σημείο εντοπισμού της κύριας δραστηριότητας και εξασφαλίζει τη συνοχή  μεταξύ των κρατών μελών. 3.  Ιδιαίτερες περιπτώσεις και εξαιρέσεις 3.1.  Ορισμένες εταιρείες μπορεί να θεωρήσουν ότι το τετραψήφιο επίπεδο της NACE αναθ. 1  συνεπάγεται γι' αυτές μια υπερβολικά αναλυτική κατανομή του κύκλου εργασιών τους και, επομένως, μια  επιβλαβή κατάσταση. Στην περίπτωση αυτή, είναι αποδεκτό η κατανομή του κύκλου εργασιών κατά  δραστηριότητα να γίνεται με αναφορά το τριψήφιο επίπεδο (ομάδες) ή/και το διψήφιο (τμήματα) της  NACE αναθ. 1. 3.2.  Σε ορισμένες περιπτώσεις μερικής συμβατότητας μεταξύ εσωτερικής ταξινόμησης και στατιστικής  ονοματολογίας, οι κύκλοι εργασιών δεν μπορούν να αποδίδονται σε μία μόνο τάξη, ομάδα ή τμήμα της  NACE αναθ. 1 ή θα μπορούσαν, αλλά το συνεπαγόμενο κόστος θα ήταν δυσανάλογο με τη χρησιμότητα της  παρεχόμενης πληροφορίας: τα στοιχεία αυτά μπορούν να συγκεντρωθούν σε μία θέση με τίτλο «Κύκλος μη  κατανεμημένων εργασιών». 4.  Παρατήρηση Όταν κατανέμουν οι εταιρείες τον κύκλο εργασιών τους κατά δραστηριότητα, καλό είναι να διαχωρίζουν  την καθαρά εμπορική τους δραστηριότητα (εμπορία)  (4) από την παραγωγική τους δραστηριότητα  (πωλήσεις αγαθών και υπηρεσιών που έχουν παραχθεί από την επιχείρηση).


Avis juridique important

|

31970H0126

70/126/ΕΟΚ: Σύσταση της Επιτροπής, της 22ας Δεκεμβρίου 1969, προς την Ομοσπονδιακή Δημοκρατία της Γερμανίας σχετικά με τη διευθέτηση του εθνικού μονοπωλίου εμπορικού χαρακτήρα οινοπνευματωδών (Το κείμενο στη γερμανική γλώσσα είναι το μόνο αυθεντικό)

Επίσημη Εφημερίδα αριθ. L 031 της 09/02/1970 σ. 0020 - 0023 Δανική ειδική έκδοση: Σειρά II τόμος VI σ. 0032  Αγγλική ειδική έκδοση: Σειρά II τόμος VI σ. 0030

/* Δεν υπάρχει επίσημη ελληνική μετάφραση του εγγράφου αυτού           διότι δεν περιλαμβανόταν στην ελληνική Ειδική Έκδοση. Δεν           περιλαμβάνονταν στην ελληνική Ειδική Έκδοση:           - Πράξεις που δεν ίσχυαν πλέον την ημερομηνία προσχώρησης της           Ελλάδας (01/01/1981)           - Πράξεις που καταργήθηκαν αυτόματα κατά την προσχώρηση (π.χ.           ορισμένες συμφωνίες μεταξύ της Κοινότητας και της Ελλάδας)           - Πράξεις δεσμευτικές μόνο για τους αποδέκτες τους, που είναι           συνεπώς αυθεντικές μόνο στη γλώσσα στην οποία συντάχθηκαν           - Μη δεσμευτικές πράξεις           - Πράξεις που δεν θεωρήθηκαν αρκετά σημαντικές ώστε να           συμπεριληφθούν           - Ορισμένες πράξεις που ακυρώθηκαν κατά τη δημιουργία της Ειδικής           Έκδοσης */           /* oknogr81 */


Avis juridique important

|

31973H0304

73/304/ΕΟΚ: Σύσταση της Επιτροπής, της 20ής Σεπτεμβρίου 1973, που απευθύνεται στην κυβέρνηση του Μεγάλου Δουκάτου του Λουξεμβούργου περί σχεδίου κανονισμού του Μεγάλου Δουκάτου με τον οποίο εκτελείται ο κανονισμός (ΕΟΚ) αριθ. 516/72 καθώς και ο κανονισμός (ΕΟΚ) αριθ. 517/72

Επίσημη Εφημερίδα αριθ. L 283 της 10/10/1973 σ. 0016 - 0016

/* Δεν υπάρχει επίσημη ελληνική μετάφραση του εγγράφου αυτού           διότι δεν περιλαμβανόταν στην ελληνική Ειδική Έκδοση. Δεν           περιλαμβάνονταν στην ελληνική Ειδική Έκδοση:           - Πράξεις που δεν ίσχυαν πλέον την ημερομηνία προσχώρησης της           Ελλάδας (01/01/1981)           - Πράξεις που καταργήθηκαν αυτόματα κατά την προσχώρηση (π.χ.           ορισμένες συμφωνίες μεταξύ της Κοινότητας και της Ελλάδας)           - Πράξεις δεσμευτικές μόνο για τους αποδέκτες τους, που είναι           συνεπώς αυθεντικές μόνο στη γλώσσα στην οποία συντάχθηκαν           - Μη δεσμευτικές πράξεις           - Πράξεις που δεν θεωρήθηκαν αρκετά σημαντικές ώστε να           συμπεριληφθούν           - Ορισμένες πράξεις που ακυρώθηκαν κατά τη δημιουργία της Ειδικής           Έκδοσης */           /* oknogr81 */


Σημαντική ανακοίνωση νομικού περιεχομένου

|

E2002C0912(02)

Σύσταση της Εποπτεύουσας Αρχής της ΕΖΕΣ της 5ης Μαρτίου 2002 σχετικά με συντονισμένο πρόγραμμα παρακολούθησης κατά το 2002 της συμμόρφωσης με τις ανώτατες περιεκτικότητες για τα κατάλοιπα φυτοφαρμάκων μέσα και πάνω στα σιτηρά και σε ορισμένα προϊόντα φυτικής προέλευσης

Επίσημη Εφημερίδα αριθ. C 216 της 12/09/2002 σ. 0009 - 0012

Σύσταση της Εποπτεύουσας Αρχής της ΕΖΕΣτης 5ης Μαρτίου 2002σχετικά με συντονισμένο πρόγραμμα παρακολούθησης κατά το 2002 της συμμόρφωσης με τις ανώτατες περιεκτικότητες για τα κατάλοιπα φυτοφαρμάκων μέσα και πάνω στα σιτηρά και σε ορισμένα προϊόντα φυτικής προέλευσης(2002/C 216/06)Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,Έχοντας υπόψη:τη συμφωνία για τον Ευρωπαϊκό Οικονομικό Χώρο, και ιδίως το άρθρο 109 και το πρωτόκολλο 1 αυτής,τη συμφωνία μεταξύ των κρατών ΕΖΕΣ για τη σύσταση Εποπτεύουσας Αρχής και Δικαστηρίου ΕΖΕΣ, και ιδίως το άρθρο 5 παράγραφος 2 στοιχείο β) και το πρωτόκολλο 1 αυτής,την πράξη που προστέθηκε στο σημείο 38 του κεφαλαίου ΧΙΙ του παραρτήματος ΙΙ της συμφωνίας ΕΟΧ [οδηγία 86/362/ΕΟΚ του Συμβουλίου, της 24ης Ιουλίου 1986, που αφορά τον καθορισμό των ανωτάτων περιεκτικοτήτων για τα κατάλοιπα φυτοφαρμάκων μέσα και πάνω στα σιτηρά(1)], όπως τροποποιήθηκε τελευταία και ιδίως το άρθρο 7 παράγραφος 2 στοιχείο β) αυτής,την πράξη που προστέθηκε στο σημείο 54 του κεφαλαίου ΧΙΙ του παραρτήματος ΙΙ της συμφωνίας ΕΟΧ [οδηγία 90/642/EΟΚ του Συμβουλίου, της 27ης Νοεμβρίου 1990, που αφορά τον καθορισμό των ανωτάτων περιεκτικοτήτων για τα κατάλοιπα φυτοφαρμάκων μέσα και πάνω σε ορισμένα προϊόντα φυτικής προέλευσης, συμπεριλαμβανόμενων των οπωροκηπευτικών(2)], όπως τροποποιήθηκε τελευταία, και ιδίως το άρθρο 4 παράγραφος 2 στοιχείο β) αυτής,Αφού έλαβε τη γνώμη της επιτροπής τροφίμων της ΕΖΕΣ, η οποία επικουρεί την Εποπτεύουσα Αρχή της ΕΖΕΣ,ΕΚΤΙΜΩΝΤΑΣ ΤΑ ΑΚΟΛΟΥΘΑ:(1) Το άρθρο 7 παράγραφος 2 στοιχείο β) της οδηγίας 86/362/ΕΟΚ και το άρθρο 4 παράγραφος 2 στοιχείο β) της οδηγίας 90/642/ΕΟΚ απαιτούν από την Εποπτεύουσα Αρχή της ΕΖΕΣ να υποβάλλει προς την επιτροπή τροφίμων της ΕΖΕΣ, η οποία επικουρεί την Εποπτεύουσα Αρχή της ΕΖΕΣ, και έως τις 31 Δεκεμβρίου εκάστου έτους σύσταση απευθυνόμενη προς τις χώρες της ΕΖΕΣ με την οποία καθορίζεται ένα συντονισμένο πρόγραμμα παρακολούθησης, με σκοπό την εξασφάλιση της συμμόρφωσης με τις ανώτατες περιεκτικότητες για τα κατάλοιπα φυτοφαρμάκων οι οποίες καθορίζονται στα παραρτήματα ΙΙ των προαναφερόμενων οδηγιών. Στο άρθρο 1 παράγραφος 1 του κανονισμού (ΕΚ) αριθ. 645/2000 της Επιτροπής(3) προβλέπεται ότι η έκδοση τέτοιων συστάσεων μπορεί να καλύπτει περιόδους μεταξύ ενός και πέντε ετών.(2) Η Εποπτεύουσα Αρχή της ΕΖΕΣ οφείλει προοδευτικά να στραφεί προς ένα σύστημα το οποίο θα επέτρεπε την εκτίμηση της πραγματικής έκθεσης των τροφίμων στα φυτοφάρμακα, σύμφωνα με το δεύτερο εδάφιο της παραγράφου 3 του άρθρου 7 της οδηγίας 86/362/ΕΟΚ και το δεύτερο εδάφιο του άρθρου 4 παράγραφος 3 της οδηγίας 90/642/ΕΟΚ. Για τη διευκόλυνση της εξέτασης της σκοπιμότητας αυτών των εκτιμήσεων πρέπει να είναι διαθέσιμα δεδομένα σχετικά με την παρακολούθηση των καταλοίπων φυτοφαρμάκων σε ορισμένα τρόφιμα που αποτελούν βασικά συστατικά της διατροφής στην Ευρώπη. Με γνώμονα δε τους πόρους που είναι διαθέσιμοι σε εθνικό επίπεδο για την παρακολούθηση των καταλοίπων φυτοφαρμάκων, οι χώρες της ΕΖΕΣ είναι σε θέση απλώς να αναλύουν δείγματα οκτώ προϊόντων ετησίως, στο πλαίσιο ενός συντονισμένου προγράμματος παρακολούθησης. Η χρήση φυτοφαρμάκων εμφανίζει διαφορές σε ένα χρονικά κυλιόμενο πενταετές πρόγραμμα. Κάθε φυτοφάρμακο πρέπει εν γένει να παρακολουθείται σε 20-30 τρόφιμα για σειρά τριετών κύκλων.(3) Οι χώρες ΕΖΕΣ πρέπει να εφαρμόσουν μεθόδους συνεχούς παρακολούθησης οι οποίες διευκολύνουν τις μεταβολές όσον αφορά την παρουσία των φυτοφαρμάκων.(4) Συνιστάται η παρακολούθηση των καταλοίπων φυτοφαρμάκων acephate, ομάδας benomyl, chlorpyriphos, iprodione και methamidophos, το 2002, πράγμα το οποίο θα καταστήσει δυνατή την εξέταση της σκοπιμότητας χρησιμοποίησής τους για την εκτίμηση της πραγματικής έκθεσης των τροφίμων σε αυτά, καθώς οι ενώσεις αυτές (οι οποίες προσδιορίζονται ως ομάδα A του παραρτήματος) έχουν ήδη αποτελέσει αντικείμενο παρακολούθησης από το 1996 έως το 2001.(5) Συνιστάται η παρακολούθηση των καταλοίπων φυτοφαρμάκων diazinon, metalaxyl, methidathion, thiabendazole και triazophos, από το 2002 έως το 2005, πράγμα το οποίο θα καταστήσει δυνατή την εξέταση της σκοπιμότητας χρησιμοποίησής τους για την εκτίμηση της πραγματικής έκθεσης των τροφίμων σε αυτά, καθώς οι ενώσεις αυτές (οι οποίες προσδιορίζονται ως ομάδα Β του παραρτήματος) έχουν ήδη αποτελέσει το αντικείμενο παρακολούθησης από το 1997 έως το 2001.(6) Συνιστάται η παρακολούθηση των καταλοίπων φυτοφαρμάκων chlorpyriphos-methyl, deltamethrin, endosulfan, imazalil, lambda-cyhalothrin, the maneb group, mecarbam, permethrin, pirimiphos-methyl και vinclozolin, από το 2002 έως το 2005, πράγμα το οποίο θα καταστήσει δυνατή την εξέταση της σκοπιμότητας χρησιμοποίησής τους για την εκτίμηση της πραγματικής έκθεσης των τροφίμων σε αυτά, καθώς οι ενώσεις αυτές (οι οποίες προσδιορίζονται ως ομάδα Γ του παραρτήματος) έχουν ήδη αποτελέσει αντικείμενο παρακολούθησης από το 1998 έως το 2001.(7) Συνιστάται η παρακολούθηση των καταλοίπων φυτοφαρμάκων azinphos-methyl, captan, chlorothalonil, dichlofluanid, dicofol, dimethoate, folpet, malathion, omethoate, oxydemeton-methyl, phorate, procymidone, propyzamide και azoxystrobine, από το 2002 έως το 2005, πράγμα το οποίο θα καταστήσει δυνατή την εξέταση της σκοπιμότητας χρησιμοποίησής τους για την εκτίμηση της πραγματικής έκθεσης των τροφίμων σε αυτά, καθώς οι ενώσεις αυτές (οι οποίες προσδιορίζονται ως ομάδα Δ του παραρτήματος) έχουν ήδη αποτελέσει αντικείμενο παρακολούθησης, το 2001.(8) Συνιστάται η παρακολούθηση των καταλοίπων φυτοφαρμάκων aldicarb, bromopropylate, cypermethrin, methiocarb, methomyl, παραθείο και tolylfluanid, από το 2002 έως το 2005, πράγμα το οποίο θα καταστήσει δυνατή την εξέταση της σκοπιμότητας χρησιμοποίησής τους για την εκτίμηση της πραγματικής έκθεσης των τροφίμων σε αυτά, καθώς οι ενώσεις αυτές (οι οποίες προσδιορίζονται ως ομάδα Δ του παραρτήματος) θα αποτελέσουν αντικείμενο παρακολούθησης, το 2002.(9) Απαιτείται η συστηματική στατιστική προσέγγιση του αριθμού των δειγμάτων που πρέπει να λαμβάνονται σε κάθε συντονισμένη άσκηση παρακολούθησης. Η εν λόγω προσέγγιση έχει καθοριστεί από την Επιτροπή στο πλαίσιο του κώδικα "Codex Alimentarius"(4). Με βάση τη διωνυμική κατανομή των πιθανοτήτων, δύναται να υπολογιστεί ότι η εξέταση συνολικού αριθμού 459 δειγμάτων παρέχει 99 % βεβαιότητα για την ανίχνευση ενός δείγματος που περιέχει υπολείμματα φυτοφαρμάκων σε ποσοστό άνω του ορίου ανίχνευσης (Limit Οf Determination - LOD) όπου ποσοστό 1 % των προϊόντων φυτικής προέλευσης περιέχουν υπολείμματα άνω του προαναφερθέντος LOD. Ως εκ τούτου, πρέπει να ληφθούν τουλάχιστον 459 δείγματα από τον Ευρωπαϊκό Οικονομικό Χώρο. Όσον αφορά τα κράτη ΕΖΕΣ συνιστάται να ληφθούν, βάσει του πληθυσμού και του αριθμού των καταναλωτών, τουλάχιστον δώδεκα δείγματα ανά προϊόν και ανά έτος.(10) Το σχέδιο κατευθυντήριων γραμμών για τις διαδικασίες ποιοτικού ελέγχου κατά την ανάλυση των καταλοίπων φυτοφαρμάκων συζητήθηκε από τους εμπειρογνώμονες των κρατών μελών της ΕΕ στην πόλη Oeiras της Πορτογαλίας, στις 15 και 16 Σεπτεμβρίου 1997, ενώ συζητήθηκε επίσης και ελήφθη υπό σημείωση στο πλαίσιο της υποομάδας "Κατάλοιπα φυτοφαρμάκων" της φυτοϋγειονομικής ομάδας εργασίας στις 20 και 21 Νοεμβρίου 1997. Τα κράτη μέλη της ΕΕ συμφώνησαν ότι αυτό το σχέδιο κατευθυντήριων γραμμών πρέπει να εφαρμοσθεί στο μέτρο του δυνατού από τα εργαστήρια ανάλυσης των κρατών μελών και να αναθεωρείται με βάση τις σχετικές εμπειρίες. Οι κατευθυντήριες γραμμές συζητήθηκαν και αναθεωρήθηκαν από τους εμπειρογνώμονες των κρατών μελών της ΕΕ στην Αθήνα, από τις 15 έως τις 17 Νοεμβρίου 1999. Οι αναθεωρημένες κατευθυντήριες γραμμές υποβλήθηκαν στη μόνιμη φυτοϋγειονομική επιτροπή και δημοσιεύθηκαν από την Ευρωπαϊκή Επιτροπή(5).(11) Το άρθρο 7 παράγραφος 2 στοιχείο α) της οδηγίας 86/362/ΕΟΚ και το άρθρο 4 παράγραφος 2 στοιχείο α) της οδηγίας 90/642/ΕΟΚ απαιτούν από τις χώρες της ΕΖΕΣ να προσδιορίζουν τα κριτήρια που εφαρμόζουν κατά την κατάρτιση των εθνικών τους προγραμμάτων επιθεώρησης, όταν αποστέλλουν στην Εποπτεύουσα Αρχή της ΕΖΕΣ πληροφορίες σχετικά με τα προγράμματα που θα εφαρμόσουν το επόμενο έτος. Οι πληροφορίες αυτές πρέπει να περιλαμβάνουν τα κριτήρια που εφαρμόζονται κατά τον προσδιορισμό του αριθμού των δειγμάτων που πρέπει να λαμβάνονται και των αναλύσεων που πρέπει να πραγματοποιούνται, καθώς και τα επίπεδα αναφοράς, καθώς και τα κριτήρια με τα οποία καθορίστηκαν τα επίπεδα αυτά. Επίσης, πρέπει να αναφέρονται οι λεπτομέρειες διαπίστευσης των εργαστηρίων που πραγματοποιούν τις αναλύσεις βάσει της οδηγίας 93/99/ΕΟΚ του Συμβουλίου της 29ης Οκτωβρίου 1993 σχετικά με τα πρόσθετα μέτρα που αφορούν τον επίσημο έλεγχο των τροφίμων(6).(12) Οι πληροφορίες σχετικά με τα αποτελέσματα των προγραμμάτων επίβλεψης ενδείκνυνται ιδιαίτερα για επεξεργασία, αποθήκευση και διαβίβαση με ηλεκτρονικές μεθόδους. Έχουν δε εκπονηθεί μορφότυποι για διάθεση στοιχείων σε δισκέτα από τα κράτη μέλη της ΕΕ προς την Επιτροπή. Τα κράτη ΕΖΕΣ μπορούν να χρησιμοποιούν τον ίδιο μορφότυπο και, ως εκ τούτου, πρέπει να είναι σε θέση να αποστέλλουν τις εκθέσεις τους προς την Εποπτεύουσα Αρχή της ΕΖΕΣ με τον τυποποιημένο μορφότυπο. Η περαιτέρω εξέλιξη των τυποποιημένων μορφοτύπων είναι πλέον αποτελεσματική στο πλαίσιο της επεξεργασίας των κατευθυντήριων γραμμών.ΣΥΝΙΣΤΑ ΣΤΙΣ ΧΩΡΕΣ ΕΖΕΣ:1. Να προβαίνουν σε δειγματοληψία και ανάλυση για τους συνδυασμούς καταλοίπων προϊόντος/φυτοφαρμάκου που καθορίζονται στο παράρτημα Ι της παρούσας σύστασης, με βάση τον αριθμό στόχο των δώδεκα δειγμάτων κάθε προϊόντος, εκφράζοντας, ανάλογα με την περίπτωση, το μερίδιο στην αγορά κράτους της σε επίπεδο εθνικό, ΕΟΧ και τρίτης χώρας· για τουλάχιστον ένα φυτοφάρμακο ενδεχομένως υψηλού κινδύνου, ένα από τα προϊόντα θα αποτελεί αντικείμενο μεμονωμένης ανάλυσης των στοιχείων του σύνθετου δείγματος: θα λαμβάνονται δύο δείγματα ικανού αριθμού στοιχείων, εφόσον είναι δυνατό από έναν παραγωγό· εφόσον στο πρώτο σύνθετο δείγμα εντοπισθεί ανιχνεύσιμη ποσότητα φυτοφαρμάκου, τα στοιχεία του δευτέρου δείγματος πρέπει να αναλύονται μεμονωμένα. Το 2002, στην ως άνω διαδικασία θα υποβληθούν οι ακόλουθοι συνδυασμοί: πατάτες/aldicarb, μπανάνες/aldicarb, σπανάκι/oxydemeton-methyl, πατάτες/chlorpropham και αχλάδια/phosmet.2. Έως τις 31 Αυγούστου 2003, να ανακοινώσουν τα αποτελέσματα για το τμήμα της ειδικής δράσης που καθορίζεται για το 2002 στο παράρτημα I, καθώς και τις αναλυτικές μεθόδους που χρησιμοποιήθηκαν και τα επιτευχθέντα επίπεδα αναφοράς, σύμφωνα με τις διαδικασίες ποιοτικού ελέγχου που ορίζονται στις διαδικασίες ποιοτικού ελέγχου κατά την ανάλυση των καταλοίπων φυτοφαρμάκων. Η ανακοίνωση πρέπει να γίνεται στο μορφότυπο, συμπεριλαμβανομένου του ηλεκτρονικού μορφοτύπου, που ορίζεται στα παραρτήματα II και III της σύστασης της Εποπτεύουσας Αρχής της ΕΖΕΣ για το 1999(7)·3. Έως τις 31 Αυγούστου 2002, να αποστείλουν στην Εποπτεύουσα Αρχή της ΕΖΕΣ και τις χώρες ΕΟΧ/ΕΖΕΣ όλα τα στοιχεία που απαιτούνται δυνάμει του άρθρου 7 παράγραφος 3 της οδηγίας 86/362/ΕΟΚ και του άρθρου 4 παράγραφος 3 της οδηγίας 90/642/ΕΟΚ, σχετικά με την περίοδο ελέγχου για το 2001, για να διασφαλισθεί, τουλάχιστον με δειγματοληπτικό έλεγχο, η τήρηση των ανωτάτων ορίων καταλοίπων φυτοφαρμάκων· στα εν λόγω στοιχεία πρέπει να συμπεριλαμβάνονται:1. τα αποτελέσματα των εθνικών προγραμμάτων που αφορούν τα φυτοφάρμακα που απαριθμούνται στα παραρτήματα ΙΙ των οδηγιών 86/362/ΕΟΚ και 90/642/ΕΟΚ, σε σχέση με τα εναρμονισμένα επίπεδα και, εφόσον δεν έχουν ακόμη καθορισθεί σε κοινοτικό επίπεδο, σε σχέση με τα ισχύοντα εθνικά επίπεδα·2. πληροφοριακά στοιχεία για τις διαδικασίες που χρησιμοποιούν τα εργαστήριά τους για τον ποιοτικό έλεγχο και ιδίως τα στοιχεία που αφορούν πτυχές των κατευθυντήριων γραμμών ως προς τις διαδικασίες ποιοτικού ελέγχου κατά την ανάλυση καταλοίπων φυτοφαρμάκων και τις οποίες δεν κατέστη δυνατόν να εφαρμόσουν ή συνάντησαν δυσχέρειες κατά την εφαρμογή τους·3. πληροφοριακά στοιχεία για τη διαπίστευση, σύμφωνα με τις διατάξεις του άρθρου 3 της οδηγίας 93/99/ΕΟΚ (συμπεριλαμβανομένου του τύπου της διαπίστευσης, του φορέα διαπίστευσης και του αντιγράφου του πιστοποιητικού διαπίστευσης), των εργαστηρίων που πραγματοποιούν τις αναλύσεις·4. πληροφοριακά στοιχεία για τις δοκιμασίες ικανότητας και δακτυλίου στις οποίες έχει συμμετάσχει το εργαστήριο.4. Έως τις 30 Σεπτεμβρίου 2002, να στείλουν στην Εποπτεύουσα Αρχή της ΕΖΕΣ τα προβλεπόμενα εθνικά τους προγράμματα για την παρακολούθηση των ανώτατων επιπέδων καταλοίπων φυτοφαρμάκων που προβλέπονται από την οδηγία 90/642/ ΕΟΚ για το έτος 2003.Η παρούσα σύσταση απευθύνεται στην Ισλανδία, στο Λιχτενστάιν και στη Νορβηγία.Βρυξέλλες, 5 Μαρτίου 2002.Για την Εποπτεύουσα Αρχή της ΕΖΕΣ.Bernd HammermannΜέλος της Εποπτεύουσας ΑρχήςPeter DyrbergΔιευθυντής(1) ΕΕ L 221 της 7.8.1986, σ. 37.(2) ΕΕ L 350 της 14.12.1990, σ. 71.(3) ΕΕ L 78 της 29.3.2000, σ. 7.(4) "Codex Alimentarius", υπολείμματα φυτοφαρμάκων στις ζωοτροφές, Ρώμη 1994, ISBN 92-5-203271-1, τόμος 2, σ. 372.(5) Έγγραφο αριθ. SANCO/3103/2000(http://europa.eu.int/comm/food/fs/ph_ps/pest/index_en.htm).(6) ΕΕ L 290 της 24.11.1993, σ. 14.(7) ΕΕ L 74 της 23.3.2000, παράρτημα II (Διαδικασίες ποιοτικού ελέγχου), σ. 25 και παράρτημα III (Έγγραφο εργασίας /Μορφότυπο της έκθεσης), σ. 38.ΠΑΡΑΡΤΗΜΑΣυνδυασμοί φυτοφαρμάκου/προϊόντος προς παρακολούθηση στην ειδική δράση που καθορίζεται στο σημείο 1 της σύστασης>ΘΕΣΗ ΠΙΝΑΚΑ>